Bible in one year - Aymara Bible 1997 - January 16\n1. Ucampisa Jacobojj yatiraquïnwa Labanan wawanacapajj aqham sasa parlasipcatapa: “Jacobojj take cunatejj awquisancqui ucanacwa catuntasi, ucampiw kamiriptaraqui” sasa.\n2. Uqhamarus Jacobojj amtasiraquïnwa Labanajj jan nayrjama uñj- jjatapa.\n3. Ucatsti Tatitojj Jacoborojj sänwa: “Awquiman orakepar cuttjjam, cawqhancquitejj familiamajj ucqharu, nayaw jumampïscaraquï” sasa.\n4. Jacobosti Raquelampiru, Leampiruw jawsayani, cawqhanccäntejj jupajj ovejanacapampi ucqhar jutjjapjjañapataqui,\n5. saraquïnwa: —Nayajj amuyasjjtwa, awquimajj janiw nayrjama sum uñjcjjetuti; ucampisa awquejjan Diosapajja nayampïscapuniwa.\n6. Jumanacajj asquiw yatipjjtajja cunjämsa nayajj awquimataquejj irnakta ucjja,\n7. uqhamarac sapa cutiw sallkjitu, pagojjsa janiw phokhat pagquitutejja. Ucampisa Diosajj janiw nayar cuna casta ñankha lurañapsa munquiti,\n8. ucampisa, cunapachatejj jupajj siscäna: ‘Ch'ejje uywanacajj jumancaniw’ sasajja, ucapachasti take kachu uywanacajj ch'ejjecamaqui wawachänjja. Ucjjarusti saraquïnwa: ‘Take rayt'ata ovejanacajj jumancaniwa’ sasajja, ucapachasti ovejanacajj rayt'atcamaqui wawacharaquïnjja.\n9. Uqhamwa Diosajj jupatjja uywanacap apakjje nayar churjjañataqui.\n10. “Mä uruw cunapachatejj animalanacajj catusisipcäna, ucapachaw nayajj mä samca samcasïyäta, ucansti uñjaraquiyätwa kachunacaru catupcän uca orkonacasti ch'ejjenaca, ch'iyaranaca, rayt'atanaca ucacamaquïnwa.\n11. Uca samcansti Diosan angelapaw nayarojj sutit jawsitu, nayasti saractwa: ‘Acancasctwa’ sasa.\n12. Ucatsti angelajj saraquituwa: ‘Wal uñch'uquim, take orkonacajja, cawquïrinacatï kachunacar catupqui ucanacajj rayt'atanaca, ch'ejjenaca, uqhamcamaquiwa, nayasti sum amuyaracta cuntejj Labanajj lurctam ucjja.\n13. Nayasti Betelan uñstcsmas uca Diosätwa, cawqhantejj jumajj mä kala nayar loktasa sayt'aycta, ucatsti mä arsüwi arsuraquista. ¡Sartam! Aca chekat sarjjam, cawqhantejj nascta uca oraker cuttjjaraquim’ ” sasa.\n14. Uqhamasti Raquelampi Leampejj sapjjänwa: —Nanacanjja janiw cunas awquejjan utapanjja utjcjjapjjetuti.\n15. Ucampisa nanacajj janis wawanacapäpquirista uqhamwa uñj-jjapjjetu, uqhamarus aljasipjjaraquituwa, uqhamarac cuntejj jumajj nanacampi casarasiñataqui pagcta ucsa catuntasjjaraquiwa.\n16. Chekpachansa take kamir cancañapwa Diosajj awquejjat apakjje, jiwasaru, wawanacasampiru churjjañataqui. Uqhamajj cuntejj Diosajj sisctam uqhamjja lurascaquim —sasa.\n17. [17-18] Jacobosti Canaán oraker cuttaniñataquiw waquichasjjäna, cawqhantejj Isaac awquipajj jaccäna ucqharu. Wawanacapsa, warminacapsa camellonacaruw lat'jjatayäna, ucatsti take yänacapwa apthapisjje, uqhamarac cuna uywanactejj Padan-aram chekan irnakasa jicjjatcataynas ucanac anjjart'asinisinwa thaquinjam jutjjäna.\n19. Labanan yakha tokeru ovejanacapat t'arwanac yawiri sarañcamasti, Raquelajj tatapan diosanacapwa lunthatsuwayäna.\n20. Uqhamwa Jacobojj arameo Labán jakerojj sallkjäna jan “Sarjjä” sasa.\n21. Take cunapatejj utjqui ucanacwa apasjjäna. Janc'aquiraquiw Eufrates sat jawira pascatäna, ucatsti Galaad kollu tokenacaruw jutjjäna.\n22. Quimsa uru pasjjatatsti, ucqhaquiw Labanajj yati Jacobon sarjjatapa.\n23. Familianacapampi mayacht'asisaw Jacoboruw arctäna, pakallko uru sarasasti Galaad kollunacanwa jicjjatäna.\n24. Ucampisa uca arumajj Diosajj arameo Labán jakerojj samcanwa uñstäna, saraquïnwa: “Ist'ita, jan Jacobotaquejj khoruchasimti” sasa.\n25. Labanasti Jacoborojj Galaad kollunacanwa jicjjatäna, cawqharutejj carpapa sayt'aycatayna uca chekaru. Labanasti uca chekaruraquiw familianacapampejj carpapa sayt'ayasïna.\n26. Jacoborusti saraquïnwa: —¿Cunsa lurista? ¿Cunatsa sallkjista? ¡Phuchanacajjarojj guerra prisioneronacäcaspas uqhamwa apasintajja!\n27. ¿Cunatsa sallkjista, ucatsti jamasat jan cunsa yatiyasa jaltanta? Nayajj jutjjañama yatisajj mä suma cusisiña fiestampiw qhitanuct'anjjeriscasamänjja.\n28. Jumasti janiw phuchanacajjarusa, ni allchhinacajjarusa jamp'att'ayquistati. ¡Jan walpun lurtajja!\n29. Nayajj muniristjja cunsa lurapjjaquirismawa; ucampisa, masayp'uw awquiman Diosapajj parljjayitu, saraquituwa: ‘Ist'ita, jan Jacobotaquejj khoruchasimti’ sasa.\n30. Ucampisa sintipuni awquiman utapar cuttanjjañ munchiyäta ucasti jichhajj jutjjaracta ucapachasti, ¿cunatarac diosanacajj lunthatanistasti? —sasa.\n31. Jacobosti Labanarojj sänwa: —Ajjsarañajjaw utjitänjja. Saraquiyätwa: ‘Inas phuchanacapjja, ch'amampiqui aparjjchitaspa’ sasa.\n32. Ucampisa inas acan cawquïrisa diosanacam catuscchejja, ucajj, ¡jiwayatäpan! Nayan familianacajjajj testigowa, cunamsa cat-tjja, jumanquïrsti apasjjamaya —sasa. Ucampisa Jacobojj janiw yatcänti Raquelan uca diosanac lunthatanitapjja.\n33. Labanasti Jacobon carpaparuw mantäna, ucjjarusti Lean carpaparuraqui, uqhamarac pani esclavan carpaparusa, ucampisa janiw diosanacapjja jicjjatcänti. Lean carpapat mistunisinsti Raquelan carpaparuw mantaraquïna.\n34. Raquelasti diosanac catusinjja, camello montura mankharuw imantäna, ucat ucjjar kont'asiraquïna. Labanasti takpach carpa thakascäna, ucampis janiw jicjjatcänti.\n35. Raquelasti saraquïnwa: —Awquejja, janiw colerasïtati, nayan jan sartatajjatjja, phajjsi wilanïscatajj laycu —sasa. Labanasti diosanacap thakascäna, ucampis janiw jicjjatcänti.\n36. Jacobosti colerasiraquïnwa, Labanarusti aqham sasaw säna: —¿Cuna jan walsa lurtjja? ¿Cunas juchajjajja, juman aqham wali amtata nayar arctaniñamataquejja?\n37. Take cunajjwa thaksustajja, ucampisa, ¿cunsa jumanquirjja jicjjatasta? ¡Cuna jicjjatasasa jichhajj apnokamay familianacam nayrakataru, uqhamarac familianacajj nayrakatarusa, uqhamat jupanacajj sapjjañapataqui cawquïris razonanïtan uca!\n38. Aca pä tunca maraw jumampejj irnakta, ucapachasti janipuniw ovejanacamasa ni cabritonacamasa sullurquitejja, janipuniw cunapachas mä ovejamsa qharst'ascti mankt'asiñataquejja.\n39. Janipuniw cuntejj pampanquir animalanacajj mank'antapcän uca uywanacamjja apancayätti, jan ucasti nayaw ucanacjja pagueriyätjja, arumas jan ucajj urus uywanacam lunthatapjjän ucjja nayat jumajj cobrasiriyätajja.\n40. Urunacajj lupin khatintata, arumasti thayan thayjataw uñjasiyätjja. ¡Iquis janiw purirïcjjetänti!\n41. Pä tunca maraw utamancantjja, jichhasti acaw pagojjajja. Pä phucham laycusti tunca pusin maraw irnakarapsma, uywanacam laycusti sojjta maraw irnakaracta, uqhamarus sapa cutiw nayan pagoj-jja mayaptaytajja.\n42. Janitejj Diosajjajja, Abraham, uqhamarac Isaac awquejjajj yupaychcäna uca Diosajj nayampïcasapäna ucqhajj jumajj jan cunani uqhampachaqui qhitanucutasamänjja. Ucampisa Diosajj t'akhesitajj-jja, uqhamarac irnakatajjsa uñjiwa, ucatwa masayp'ojj uñsttamjja —sasa.\n43. Ucatsti Labanajj Jacoborojj saraquïnwa: —Phuchanacajj phuchanacajjawa, allchhinacas allchhinacajjaraquiwa; ovejanacas ovejanacajjaraquiwa; ¡take cuntejj acan uñjctas ucajj nayanquiwa! Uqhamasti, ¿cunarac lurirista jichhasti phuchanacajjarusa, allchhinacajjarusa?\n44. Uca laycu, jichhajj jumampi nayampejj mä arust'äwiru mantañäni, uca arust'äwiru mantatasaw testigot sayt'ani jumampi nayampitjja —sasa.\n45. Uqhamasti Jacobojj mä kala ittasi, ucatsti mä pilarjam sayt'ayäna,\n46. familianacaparusti saraquïnwa: —¡Kalanac montont'apjjam! —sasa. Takeniw kalanac apthapipjjäna mä monton sayt'ayañataqui, uqhamwa uca kala monton jac'ana mank'apjjäna.\n47. Laban chachasti uca chekarojj jupan parlapanjja “Jegar Sahaduta” sasaw sutichäna, Jacobosti parlapanjja “Galaad” sasaraquiw sutichäna.\n48. Laban chachasti saraquïnwa: —Jichhüruwa, aca kala montonajj testigot sayt'i jiwasa paninitaquejja. Ucatwa uca chekajj Galaad satajja.\n49. Uqhamarus Mizpa sataraquiwa, Labanan aqham satap laycu: —Tatituy uñjistpan jiwasa paninirojja, cunapachatejj jan jiquisiñ puedcjjañäni ucapachajja.\n50. Phuchanacajjarutejj nuwäta, jan ucajj jupanacjjaru yakha warminacampi casarasïta, janis qhitis jumampi nayampi paninitaquejj testigojj utjcani, ucapachajj Dios quipcaw testigöscani —sasa.\n51. Uqhamarus Labanajj Jacoborojj sascaquïnwa: —Uñjam, acajj uca kala montonajja, uqhamarac cawquïri pilartejj nayajj jiwasa taypiru usccta ucajja.\n52. Aca payäniw testigojja, janiraquiw aca rayatjja jumas ni nayas pasascañäniti cuna jan wali lurasiñataquisa.\n53. Jichhajj Abraham achachilaman, uqhamarac Nacor achachilajjan Diosapay uñjpan —sasa. Jacobosti uqhamajj cawquïri Diosarutejj Isaac awquipajj yupaychcäna ucan sutipjjaruw juramento luräna.\n54. Ucjjarusti Jacobojj mä sacrificio kollu patan loktaraqui, familianacaparus jawsaraquïnwa mank'añataquejja, take jupanacaw mank'apjjäna, uca arumasti kollun khantatipjjaraquïna.\n55. Khepärmanthi alwasti, Labanajj sartasisinjja allchhinacaparu, phuchanacaparu jamp'att'asinjja, bendiciwayänwa, ucat orakepar cuttawayjjaraquïna.\n1. Jacobosti thaquinjam sarascaquïnwa, uqhamaruw Tatitun angelanacapajj jicjjatiri mistunipjjäna.\n2. Jacobosti ucanac uñjasinjja sänwa: “Acajj Diosan ejercitopawa” sasa. Ucatwa uca chekarojj Mahanaim sas sutichäna.\n3. Jacobosti mä qhitanacwa Seir sat orakeru qhiti, ucasti Edom tokenquiwa, Esaú jilapar jutascatapa yatiyañataqui,\n4. ucatsti aca arunacwa ewjjaraquïna: “Esaú jilajjarojj sapjjam: ‘Jacob jilamajj juman arsutamar phokhañ muni, ucatsti saraquiwa: ‘Acqha maranacaw Labanampejj jacta,\n5. jichhasti utjaraquituwa, vacanaca, asnonaca, ovejanaca, esclavonaca, esclavanaca; aca ewjja jumaru apayansma, juman suma chuymama suyt'asa’ ” sasa.\n6. Cunapachatejj qhitanacajj cuttjjapjjäna ucqhasti Jacoborojj sapjjänwa: —Esaú jilamar uñjirejj sarapjjtwa, jichhasti jupa quipcaw juti jumar catokañataqui, pusi pataca jakenacampi compañt'ata cuna —sasa.\n7. Jacobosti uc ist'asinjja, wal ajjsaräna, wali mayjt'ataraquiw suyt'äna. Ucatsti jupampïpcäna uca jakenacsa, ovejanacsa, vacanacsa, camellonacsa payaruw jaljtayäna,\n8. chuymapansti saraquïnwa: “Esautejj mä tama jakenacajjar nuwañatac jutanejja, maynïri tamajj jaltjjascaniwa” sasa.\n9. Ucjjarusti Diosat mayisiraquïna: “Dios Tata, Abraham achachilajjan Diosapa, uqhamarac Isaac awquejjan Diosapa, jumaw orakejjar cuttayanistajja, uqhamarac familianacajjan ucarusa, uqhamarac jumaraquiw take cunansa yanapasquistajja.\n10. Janiw cuna asquïctsa juman nayar qhuyapayasiñamampi, uqhamarac cheka cancañamampi uñjatäñataquejja. Nayajj aca Jordán jawira pasayäta, thujru ayt'ata mayaqui, jichhasti pä tama yänacaniw jicjjatasta.\n11. ¡Tata, jumay khespiyita Esaú jilajjan amparapatjja! Ajjsartwa, jupajj jutaquispawa warminacajjaru, uqhamarac wawanacajjaru jiwarayañataqui.\n12. Jumajj khanwa sistajja: ‘Nayaw yanapascäma, wawanacamas kota irananquir ch'allanacjama jan jact'cayäniw’ ” sasa.\n13. Uca arumasti Jacobojj uca pachparuw iqnoke, cunanacatejj ucapachajj jupanjja utjcän ucanacatjja wajjt'äwinacwa Esaú jilapataquejj waquicht'äna:\n14. Pä pataca cabritonaca, pä tunca chivonaca, pä pataca ovejanaca, pä tunca orko ovejanaca,\n15. quimsa tunca asu kalluni camellonaca, pusi tunca vacanaca, tunca orko vaca kallunaca, pä tunca kachu asnonaca, tunca orko asnonacampi cuna.\n16. Ucatsti sirvirinacaparuw catuyi, sapa tama yakhachatcama, ucatsti saraquïnwa: —Jichhajj nayrt'apjjam, ucatsti mä tamat mä tamarojj jaypacharuqui sarapjjam —sasa.\n17. Nayrakata tamarusti sänwa: —Cunapachatejj Esaú jilajjajj jicjjatätam ucqhasti, ucat jisct'araquïtam: ‘¿Qhitis uywirimajja, cawquirus saräta, uqhamarac qhitinquis aca uywanacajja?’ sasa,\n18. ucapachasti sätawa: ‘Acanacajj mä wajjt'äwiwa jumataqui apayanitu, tata Esaú, Jacob sirvirimaw apayantam, jupasti khepatwa jutascaraqui’ —sasa.\n19. Khepa saririnacarusti uca quipcaracwa ewjjäna, saraquïnwa: —Cunapachatejj Esaú jilajjajj jicjjatapjjätam ucapachajja,\n20. uca quipcaraqui sapjjam: ‘Jacob sirvirimajj khepat jutasqui’ —sasa. Jacobosti chuymapanjja sascaraquïnwa: “Cuna wajjt'äwinactejj nayrakata apaycta ucanacampiw colerapjja apakä. Jupa pachparaquiw ucanacjja uñjani. Uqhamat inach waliqui catokasquitaspa” sasa.\n21. Uqhamapï wajjt'äwinacajj nayrakata saränjja, jupasti uca arumajj pachpa campamentopanacwa khepararaquïna.\n22. Uca arumpachaw Jacobojj sartasisin pä warmipa, pä sirvientanacapa, tunca mayani wawanacapa, Jaboc sat jawir pata chekanjam maqhatayäna,\n23. take cunapatejj utjcän ucanacamppacha.\n24. Cunapachatejj Jacobojj sapaqui kheparjjän ucqhasti mä jakew jupampejj nuwasïna khanjtaniñapcama,\n25. ucampisa uca jakejj Jacobor jan atipjañjamätap uñjasinsti, lanqhu charampi, thejjnimpi jicthaptquis ucqhatwa nuwantawayäna, ucatsti uca ch'aqha mokojj jithinucutänwa, jupampi nuwascasinjja.\n26. Uqhamasti jakejj Jacoborojj sänwa: —Antutjjeta, niyaw willjtanjje —sasa. —Janitejj bendisquitätajja, janiw antutcämati —sasaw Jacobojj saraquïna.\n27. —¿Cuna sutinïtasa? —sasaw uca jakejj jisct'äna. —Jacob satätwa —sasaw jupajj saraquïna.\n28. Uqhamasti jakejj sänwa: —Janiw jichhajj Jacob satäjjätati. Sutimajj Israel satäjjaniwa, Diosampiw ch'ajjwtajja, uqhamarac jakenacampisa, ucatsti atipjtawa uca laycu —sasa.\n29. —Jichhajj jumajj saraquita, ¿cunas sutimajja? —sasaw Jacobojj jisct'araquïna. Ucampisa uca jakejj saraquïnwa: —¿Cunataquis sutejj yatiñ munta? —sasa. Ucatsti uca jakejj ucqhanpachwa Jacoborojj bendisjjaraquïna.\n30. Jacobosti uca chekarojj Peniel sasaw suticharaquïna, saraquïnwa: “Diosarojj ajanuy ajanuw uñcatta, ucampisa jacascaractwa” sasa.\n31. Jacobosti Peniel chekatwa mistusincäna, inti jalsu horasaru. Thejjnipa usuchjatätap laycusti cojtasaw saräna.\n32. Ucatpï Israelan wawanacapajj jichhürcama thejjnincqui uca ancjja jan mank'apquitejja, Jacobon uca chekat usuchjatätap laycu.\n6. take luratanacam apnakañapataquiw catuytajja, take cun uñjañapataquiw catjjaruyaractajja:\n7. ovej tamanaca, vacanaca, ch'uminquir animalanaca,\n8. alajj chek thoknaker jamach'inaca, lamar kotanquir chawllanaca, lamar kotan take utjirinaca.\n9. ¡Tatay, uywirejjay, sutimajj takpach oraken muspharcayawa!\n19. Tatitusti yatiñampi, ch'iqhi cancañampiwa sayt'ayi alajjpachsa, acapachsa.\n20. Jupasti yatiñampiwa lamar kotsa jaljtayi, jallsa kenayata puriyaraqui.\n1. Cunapachatejj Jesusajj tunca payani discipulonacaparu ewjjt'añ tucuyjjän ucqhajja, jac'ancquis uca marcanacaruw Diosan arunacap yatichir sarjjäna.\n2. Juanasti cuntejj Jesusajj lurcatayna ucanaca carcelanjja yatïnwa, ucatwa pani arquirinacaparojj qhitäna Jesusan ucaru,\n3. jisct'añataqui —¿Jumätati jutañapäquis uca Cristojja, jan ucajj yakharuch suyapjjäjja? —sasa.\n4. Jesusasti jupanacarojj sänwa: —Sarapjjam, yatiyapjjaraquim Juanaru cuntejj ist'apcta, uñjapcaracta ucanaca:\n5. Juyqhunacajj uñj-jjapjjewa, cojonacas sarnakapjjaraqui, lepra usuninacas kollataraqui, okaranacas ist'apjjaraqui, jiwatanacasti jactayataraquiwa, uqhamarac pobrenacarus khespiyasiñan utjatapajj yatiyataraquiwa.\n6. Cusisiñaniwa nayat jan mayjt'asisa arquirejja —sasa.\n7. Jupanaca sarjjepansti, Jesusajj jakenacarojj Bautisiri Juanat parlañ kalltäna, aqham sasa: “¿Cun uñjiris jumanacajj wasarar sarapjjtajja? ¿Thayana wali onokeyata sokosaru uñjiriti?\n8. Jan ucajj ¿cun uñjirich sarapjjtajja? ¿Mä suma isin isintata jakerucha? Jumanacajj yatipjjtawa, suma isin jakenacajj reyinacan utapancapjjewa.\n9. ¿Cun uñjiripunis sarapjjtajja? ¿Mä profetaruti? Jïsa, mä profetatsa juc'ampiw jupajja.\n10. Juanajj, Kellkatan aqham sisquis, ucawa: ‘Acajjay nayajj juman nayrakatam mä qhitajjaruw qhitta, jumatac mä thaqui waquichañapataqui.’\n11. “Khanacwa sapjjsma, janiw maynis acapachanjja utjquiti Juanat sipan juc'amp jach'ajja, ucampisa taket jisc'äquis Diosan reinopana ucajja, jupat sipansa wali jach'awa.\n12. “Bautisiri Juanan jutatapat jichhürcamajja, Diosan reinopanjja jan walt'añanacaw utji. Qhitinacatejj ch'amampi atipjañ munapjje ucanacajja, ch'amanacapampiquiw catuntasiñ munapjje.\n13. Take profetanacawa, uqhamarac Moisesan leyinacapansa Juancamajja Diosan reinopata yatiyapjje.\n14. Jumanacatejj iyawsañ munapjjstajja, Juanasti Elías profetajj jutañapäcäna ucawa.\n15. Ist'añ munirejja ist'pan.\n16. “Uqhamasti, ¿cunampiraqui nayajj aca jakenacarojj uñtasiyäjja? Jupanacasti cunjämtï wawanacajj plazanacan anatañataqui kont'atäsipqui, ucatsti maynit mayniru arnakasisipqui,\n17. aqham sasa: ‘Pinquillwa phust'arapipjjsma, jumanacasti janiw thokopctati; llaquiscañ k'ochunac k'ochurapipjjsma, jumanacasti janiraquiw jachapctati’ ucamp sasiwa.\n18. Ucatsti Juanaw juti. Jupasti janiw mank'cänsa ni umcänsa, ucatsti jumanacajj juparojj sapjjtawa: ‘ñankha ajayuniw’ sasa.\n19. Ucjjarusti naya, Jaken Yokaparaquiw, jutta. Nayasti mank'aractwa, umaractwa. Ucatsti jumanacajj sapjjaraquistawa: ‘Ancha mank'eriw, umiriraquiw, impuesto cobririnacana, uqhamarac juchararanacampin amigopaw’ sasa. Ucampis Diosan yatiñapajj luräwinacap tokew uñacht'ayasi.”\n20. Ucapachasti Jesusajj tokenokañ kalltäna, cawqui marcanacantejj walja milagronacas luratäcäna uca marcanac contra, ucanquir jakenacajja juchanacapat jan arrepientisipjjatap laycu. Saraquïnwa:\n21. “¡Llaccañätaw jumajj, Corazín marca! ¡Camachcaquït jumajj, Betsaida marca! Tirompina Sidonampintejj take aca milagronacajj lurasispäna ucajja, ucspachaw jupanacajj take jan wali luräwinacapat arrepientisisinjja nayan ucar jutjjapjjasapäna, llaquisiñ luto isinacamp isthapita.\n22. Ucampis nayajj sapjjsmawa, taripäwi urunjja jumanacaw Tironquirit sipansa, Sidonanquirit sipansa jach'a mutuña catokapjjätajja.\n23. Uqhamaraqui jumajj Capernaum marca, ¿amuyastati alajjpachcama jach'aru aptatäña? Infierncam apakatäyätawa. Sodomantejj acan lurasqui uca milagronacajj lurasisapänjja, uca marcajj jichhürcamaw utjascasapäna.\n24. Ucampis nayajj sapjjsmawa, taripäwi urunjja jumanacajj uca Sodomanquirinacat sipansa juc'amp t'akhesiñwa catokapjjätajja.”\n25. Ucapachajj Jesusajj saraquïnwa: “Yupaychsmawa, Awquejja, munañaniraquïtawa alajjpachansa acapachansa. Jumawa yatiñ cancañ imanttajja wali yatiñan jakenacatjja; ucatsti juc'a yatiñan jakenacaruw uñacht'aytajja.\n26. Jïs, Tata, uqhamwa jumajj muntajja.\n27. “Awquejjasti take cunwa churjjetu ucampis janiw qhitis Yokarojj uñt'quiti, jan ucasti Awquiquiwa. Awquirusti janiraquiw qhitis uñt'quiti, jan ucasti Yokaquiw Awquirojj uñt'i, uqhamarac qhitirutejj Yokajj uñt'ayañ munqui ucanacampi.\n28. Nayar jutapjjam take karjatanaca jatjatanaca, nayaw samarayapjjäma.\n29. Nayan yugojja apapjjam, ucatsti nayat yatekasipjjaraquita. Nayasti llamp'u chuymani, alt'at chuymaniraquïtwa, ucatwa almaman samarañapjja jicjjatapjjäta.\n30. Nayan yugojjasti jasa apañaquiwa, qhumojjasti sinti phisnaquiraquiwa.”


Global Voices Aymarata · Achuqa phaxsi 2013\nAchuqa phaxsi, 2013\nWali aski isturyanaka Ta Achuqa phaxsi 2013\nLatin America15 Achuqa phaxsi 2013\nEcuador markax kimsür duelo nacional Chávez Jilïr irpirin jiwatapat uñt'ayawayi\nLatin America6 Achuqa phaxsi 2013\nIsturyanaka Ta Achuqa phaxsi, 2013\nAsia Oriental 20 Achuqa phaxsi 2013\nCitizen Media 19 Achuqa phaxsi 2013\nAka unxtasïwix juk'ak juk'at sartawayi. Waranqanakaw Shahbag-ankapxi, 1971 maran Dhaka markankirinakax bangladesh-at Pakistán-ax jithiqtkän ukax ch'axwäwinak apanipxatapat jiwañamp payllapxañapaw sasaw mayipxi.\nCitizen Media 17 Achuqa phaxsi 2013\nLatin America 17 Achuqa phaxsi 2013\nTailandia: Bangkok ukanx oposición uksatx akatjamat chhijlläwin atipjawapxi\nAsia Oriental 16 Achuqa phaxsi 2013\nWilltataw Sukhumbhand Paribatranakax chijllat uñjasiwayapxi Bangkok mark apnakañataki, kunati nayrurunakax atipt'ayasipxaniw sasaw sapxäna, ukat janiw ukar phuqhaskiti.\nAkampis qhananchañ qillqapax munapxi ukampirus aka makapax anstar sarañapataki, pusi yatxatat colombianonak waynanakax mä campaña aka medios sociales jaqtapxi “Colombia ukhamawa, JANIW Columbia ukamakiti”. Akax walik sarantasiski ukat janiw k'umiwinakat qhispiyäsikkiti.\nAsia del Sur 7 Achuqa phaxsi 2013\nUncultured Project ukan mä aruskiptaw sapur wakisiski.Ukhamarusa , akax wakisi kunatix janiw suma amuyt'añax utjanti: aka Islam, ukampis, kunjams organizaciónes de cooperación ukat desarrollo Musulman jaqinakamp irnaqasipki.


1 Reyes 15 - Holy Bible [Aymara Bible 1997] - (1Rey 15)\nAbiam chachajj Judá orakenjja kalltänwa reyïñjja Nabat chachan Jeroboam yokapajj tunca quimsakallkoni mara apnakcäna ucqha.\nJerusalén marcanjja apnacänwa quimsa mara. Taycapasti Maaca sat sutinïnwa, jupasti Absalónan phuchapänwa.\nAbiam reyisti cunjämtï awquipajj jupat nayra juchanac lurcäna uca pachpa juchanacwa luraraquïna, chuymapasti janiw chekäcänti Tatitu Diosapataquejja, cunjämäcäntejj David nayra awquipana uqhamjja.\nUcampis Davidaru qhuyapayasitap laycojja, Tatitojj lamparapjja naqhayascaquïnwa Jerusalén marcana, yokaparu reyit uchasa uqhamarac Jerusalén marcarus ch'aman tucuyasa.\nDavidasti Tatitutaquejja suma asquinwa sarnakäna, jacañapanjja janipuniw sarakcänti cuntï Tatitojj lurañataqui churcäna ucatjja, jan ucasti Urías hititampi luräwipanacwa sarakänjja.\n[6-7] Roboaman jacañapanjja niya ucqhat ucqharuwa jupampi Jeroboamampejj guerrasiñanacapajj utjäna. Uqhamaraquiw guerrajj utjaraquïna Abiam ucampi uqhamarac Jeroboamampi. Abiam reyin ucat ucjjaru luratanacapasa, uqhamarac cuntejj jupajj lurcäna ucanacasa kellkatawa, Judá ucanquir reyinacan crónicas sat libropana.\nCunapachatï Abiam reyejj jiwjjäna ucqhasti imt'jjapjjänwa Davidan marcaparu. Ucjjarusti jupa lantejj Asa yokapawa reyëjjäna.\nAsa chachajj kalltänwa reyïña Judá orakenjja, Jeroboamajj Israelana pä tunca mara apnakcäna ucqha,\nucatsti Jerusalenanjja apnakänwa pusi tunca mara. Awichapasti Maaca sat sutinïnwa, jupasti Absalonan phuchapänwa.\nAsa reyin luratanacapasti asquïnwa Tatitun nayrakatapana, David nayra awquipjama.\nUca oraketjja jakonucünwa c'ari diosapataqui amtani, chacha pura jan wali luriri chachanacarojja, ucatsti apanucünwa nayra awquinacapajj lurasipcäna uca take yakha diosanaca.\nUqhamaraquiw Maaca sat awichapan tayca reina cancañapa apakäna, jupana Asera sat c'ari diosa lurayatapata. Asa reyisti uca c'ari diosjja tucjänwa, ucatsti Cedrón sat uma jalsu chekanwa naqhantayäna.\nJanisa c'ari diosanacana santuario utanacapa apanucutäcchïna ucasa, Asajj Tatitumpejja suma asquinwa saräna.\nUcatsti Tatitun temploparojj take kori, kollke uchäna, ucanacsti Tatiturojj loktapjjänwa jupasa, uqhamarac awquipasa.\nRey Asampi uqhamarac Israelan Baasa reyimpejja, niya ucqhata ucqhatwa guerrasiñanacapajj utjäna.\nCunapachatï Baasa reyejj Judá ucar nuwantir jutcäna ucqhajja, ch'amañchänwa Ramá marcaru, uqhamata Judá reyiru take parlt'asiñanacapa apakañataqui.\nUcatsti Asajj Tatitun templopana, uqhamarac reyin palaciopan imatäqui ucan take korinaca, kollkenacwa apjjarüna, ucatsti yanapirinacap tokewa apayäna Siria ucan Ben-adad reyipan ucaru, jupasti Tabrimón chachan yokapänwa, uqhamarac Hezión ucan allchhiparaqui, jupasti Damasco marcanwa jacäna. Uqhamaraquiw aca yatiyäwi apayäna:\n“Jumamp nayampejja mä suma amtäwiru mantañäni, cunjämatï awquinacasajj lurapcäna uqhama. Acajj nayajj apayansmawa kori, kollke jumar wajjt'añataqui. Jichhajja jumajj apanucjjam Israelan Baasa reyimpi suma amtäwir mantatama, uqhamatwa nayarojj samarata jacayitani” sasa.\nBen-adad reyisti iyaw sänwa Asa reyin arunacaparojja, ucatsti qhitänwa ejercitopan jilïrinacaparu Israelan marcanacaparu nuwantiri. Uqhamatwa catuntasïna Ijón, Dan, Abel-bet-Maaca chekanaca, uqhamarac take Cineret, ucatsti Neftalí take orakpacha.\nCunapachatï Baasa reyejj ucanac yatïna ucqhajja, apanucjjänwa Ramá marcaru ch'amachaña, ucatjja cutt'anjjänwa Tirsa chekaru.\nUcatsti Asa reyejja jawsayänwa take Judá ucanquir jakenacaru, jan maynini, ucatjja Ramá chekatjja apasjjapjjänwa kalanaca, lawanaca, Baasa reyejj nuwasiñataqui lurantascäna ucanaca. Asa reyisti pachpampiraquiw nuwasiñataqui lurantasïna Benjaminan, Mizpa, uqhamarac Geba marcanacarojja.\nAsa reyin ucat ucjjar luratanacapasa, atipjatanacapasa, uqhamarac marcanac sayt'ayatapasa kellkatawa, Judá ucankir reyinacan crónicas sat librona. Cunapachatï awquëjjäna ucqhasti Asa reyejj cayunacatwa usuntäna.\nCunapachatï jiwjjäna ucqhasti nayra awquinacapamp chicaw imt'jjapjjäna Davidana marcapana. Ucjjarusti jupa lantejja Josafat yokapaw reyëjjäna.\nCunapachatï Asa reyejj payïri mara Judá ucan reyïscäna, ucqhawa Jeroboam reyin Nadab yokapajj israel marcjjaru reyïña kalltäna, ucatsti jupajj pä maraquiw reyïna.\nUcampis jupan luräwinacapajj janiw walïcänti Diosan nayrakatapana; jupasti cuna juchanactejj awquipajj lurcäna ucanacaracwa luraraquïna, uqhamarac cunanacampitejj israelitanacar juch luraycäna ucanacampiraquiw jucha lurayäna.\nUcampis Isacar tribunquir Ahías chachan Baasa yokapajj, jupa contraw mä kawkha chachanacamp sayt'asïna, ucatsti jiwayänwa Gibetón sat filistea marcana, ucanaracwa Nadab reyejj muyuntascaraquïna take Israel ejercitompi.\nBaasa chachajj Nadab chacharojj jiwayänwa, quimsa mara Asajj Judá oraken apnakascäna ucqha, ucatsti jupa lantiwa reyiraquëjjäna.\nCunapachati reyïña kalltäna ucspachawa, Jeroboaman take familiaparu jiwarayäna. Ucasti phokhasiscänwa cunjämtï Tatitojj Silo chekanquir Ahías sat profetaru yatiycäna uqhamaruw Baasa reyejj take jiwarayäna Jeroboaman familiaparu. Janiwa qhitirusa jacasquirjja jaytcänti.\nAcasti lurasïnwa Jeroboam reyin jucha luratanacapampi israelitanacar jucha luraycäna ucata, uqhamata Israelan Tatit Diosapar colerayasina.\nNadab reyin ucat ucjjar luratanacapasa, take cuntejj lurcäna ucanacasa kellkatawa Israelan reyinacapan crónicas sat libropana.\nAsampi uqhamarac Israelan Baasa reyipampejja niya ucqhat ucqharuwa guerrasiñancapjjäna.\nJudá oraken Asajj quimsa mara reyïscäna ucqhawa Ahías chachan Baasa yokapajj apnakaña kalltäna Israeljjaru Tirsa marcana, ucatsti apnakänwa pä tunca pusin mara.\nUcampis Baasa reyin luratanacapasti janiw walïcänti Tatitun nayrakatapana, jupasti cuna juchanacampitejj Jeroboamajj israelitanacar jucha luraycäna uca pachpa juchanacwa luräna.


Tatitojj asqui jaken arnakasitaparojj ist'iwa, take llaquinacapat waysuraqui.\n Nayajj Tatituruw takpach chuymajjamp suyt'äyäta: jupasti naya toker alt'anisin arnakasitajjar ist'i; jiwañ p'iyat waysusitu, mic'ayar jalantquiriruw khespiyitu; karka patjjaruw cayunac tact'ayitu, tact'añajjaruw ch'amañchi. Machak k'ochu lacajjar uchitu, Diosajjar yupaychañ k'ochu. Uc uñjasajj waljaniw chuym ch'alljjtayasipjje, Tatiturusti take chuymampiw iyawsapjje.\nUcampis Tatay, jumaw nayan arjjatirejjätajja, jumaw jach'ar aptirejjätajja, jumaraquiw ch'amañchirejjätasa.\nÑankha lurir jakenacajj llaquinacampiw t'akhesipjjani; Tatitur iyawsir jakenacarusti qhuyapayasiñapaw muyunti.\nAlmajjay, ¿cunatarac llacthapistasti?, ¿cunatarac ajjsarthaptasti? Diosaruc suyt'am, wasitat jach'añchjjäta: ¡Jupaw cusisiñajjasa, Diosajjasa!\n Uqhamajj jichhajj yattwa, janiwa cunas Diosan munasiñapatjja apakquistaspati, janiw jiwañasa, ni jacañasa, ni angelanacasa, ni alajjpach ch'amanacasa, ni jichhasa, ni jutcani ucasa, ni patancqui ucasa, ni mankhancqui ucasa, ni cuna yakha yänacasa Diosan munañapatjja apakquistaspati, uca munasiñsti Cristo Jesús Tatitus tokwa uñacht'ayistu.\n Tatitojj jaken sarnakäwinacap sarayasqui, jupar cusisiyir thaquiruw ucharaqui, lanctasin ucasa, janiw tinccaniti, Tatituw amparapat wayjjäsisqui.


Jehová Diosan khuyapayasiñapatwa qhespiyatätanjja (Romanos 6:14) | Taman yatjjatañataki\nYatiyañataki (congregacionan yatjjatañataki) | Diciembre 2016\n¿Kuna arutsa liytʼäta? Acholi Afrikáans Albanés Alemania markan amparamp parlirinakataki Alemán Amárico Angola markan amparamp parlirinakataki Argentina markan amparamp parlirinakataki Armenio Australia markan amparamp parlirinakataki Aymara Azerí Azerí (alfabeto cirílico) Bashkir Bassa (Camerún) Becol Bengalí Birmano Boulou Brasil markan amparamp parlirinakataki Búlgaro Catalán Cebuano Checo Chichewa Chile markan amparamp parlirinakataki China markan amparamp parlirinakataki Chino Tradicional Chino cantonés (tradicional) Chino mandarín (simplificado) Chitonga Chuvash Cibemba Cingalés Citonga Colombia markan amparamp parlirinakataki Congo Corea markan amparamp parlirinakataki Coreano Croata Dangme Danés Digor Diula Ecuador markan amparamp parlirinakataki Efik Embunda Endebele Endonga Enzema Eslovaco Esloveno España markan amparamp parlirinakataki Español Estados Unidos markan amparamp parlirinakataki Estonio Ewé Finlandia markan amparamp parlirinakataki Finlandés Fiyiano Fon Francia markan amparamp parlirinakataki Francés Ga Galés Georgiano Gran Bretaña markan amparamp parlirinakataki Griego Guaraní Gujarati Gun Hausa Hebreo Hiligaynon Hindi Holandés Hungaria markan amparamp parlirinakataki Húngaro Ibanag Ibo Ilocano India markan amparamp parlirinakataki Indonesia markan amparamp parlirinakataki Indonesio Inglés Islandés Isoko Italia markan amparamp parlirinakataki Italiano Japonés Japón markan amparamp parlirinakataki Kabiye Kannada Kaonde Kikamba Kikuyu Kiniaruanda Kirguís Kiribatiano Kirundi Kisonge Kurdo Kurdo kurmanyí del Cáucaso Kwangalí Kwanyama Lamba Letón Lhukonzo Lingala Lituano Luganda Lunda Luo Luvale Macedonio Malayo Malayálam Malgache Mambue-Lungu Maratí Maya Mingreliano Mixe del norte Mongol Moré México markan amparamp parlirinakataki Ndebele (Zimbabue) Nepalés Noruego Okpe Oromo Osético Otetela Pangasinán Panjabí Papiamento (Curazao) Paraguay markan amparamp parlirinakataki Persa Perú markan amparamp parlirinakataki Pidgin camerunés Pidgin de las islas Salomón Pidgin nigeriano Polaco Polonia markan amparamp parlirinakataki Portugal markan amparamp parlirinakataki Portugués de Brasil Quechua boliviano República Checa markan amparamp parlirinakataki Rumano Runyankore Rusia markan amparamp parlirinakataki Ruso Samoano Sango Sepedi Serbio (Alfabeto cirílico) Serbio (alfabeto latino) Sesoto de Lesoto Shona Sidama Silozi Sranangtongo Suajili Suati Sudáfrica markan amparamp parlirinakataki Sueco Swajili (Congo) Tagalo Tai Taiwan markan amparamp parlirinakataki Tamil Tayik Telugu Tetun Dili Tigriña Tivo Tok pisin Tsonga Tsotsil Tsuana Tumbuka Turco Turcomano Tuvaluano Twi Tártaro Ucraniano Uhobo Urdu Uruund Uzbeko Vendal Venezuela markan amparamp parlirinakataki Vietnamita Waray-Waray Wolaita Xhosa Yao Yoruba Zandé Zapoteco (Istmo) Zimbabue markan amparamp parlirinakataki Zulú Árabe Ñanya\nJehová Diosan khuyapayasiñapatwa qhespiyatätanjja\n“Juchasti janiw jumanakjjarojj chʼamanïkjjaniti, [...] jan ukasti Diosan khuyapayasiñapankjjapjjtawa” (ROM. 6:14).\n46, 127 QʼOCHUNAKA\nJehová Diosajj khuyapayasiñatwa Jesús toqe qhespiyistu sasajja, ¿kunatsa sistanjja?\n¿Kunatsa ‘juchatakejj jiwatäksnas’ ukhamajja?\nNiyakejjay Diosajj khuyapayasiñapat qhespiychistojja, ¿kunatsa jan walinak jan lurañatak chʼamachasiñasa?\n1, 2. ¿Kunjamsa Romanos 5:12 qellqatajj yanaptʼistaspa?\nROMANOS 5:12 qellqatajj akham siwa: “Kunjämatejj mä sapa jaqe toqe juchajj aka oraqer mantankejja, ukat jiwajj uka jucha laykurak utjejja, ukhamarakiw jiwajj taqe jaqerojj katuntawayi juchachasitap layku” sasa. Uka textojj wali uñtʼatawa, jaqenakaru yatichkasajj uka texto liytʼapuntanwa.\n2 ¿Kunsa Bibliax chiqpachapuni yatichi? sat libronjja, walja kutiw uka textojj 3, 5, 6 jaljanakan uñsti. Wawanakasampi, yaqha jaqenakampi Bibliat yatjjattan ukhajja, Romanos 5:12 qellqat liytʼapuntanwa. Uka qellqatajja, kunatsa paraison jan jakasktan, kunatsa mä qhespiyäwejj wakisïna, kunatsa jiwtanjja ukanak sum amuytʼayañatakiw yanaptʼistaspa. Jehová Diosampi sum apasitasat Jupar yuspärañatakisa, Jupatakjam sarnaqañatakisa, kuntï jutïritak arsuwayki uk taqe chuyma suytʼañatakis yanaptʼarakistaspawa.\n3. ¿Kunsa taqenis amtañasa?\n3 Pantjasir jaqenakjamajja, sapüruw pantjastanjja. Ukampis Jehová Diosajj wali khuyapayasiriwa. Pantjasirïtas sum yati, ukatwa perdonistu (Sal. 103:13, 14). Jesusajja, pantjasitanakasat Diosat perdón mayisiñwa yatichawayistu (Luc. 11:2-4). Nayra pantjasitanakasat Jehová Diosajj perdonistuwa, ukhamajj janiw amtañasäjjeti. ¿Kunjamsa Diosajj pantjasitanakasat perdonistu? Uk jichhajj uñjañäni.\nJEHOVÁ DIOSAJJ PERDONISTUWA\n4, 5. 1) ¿Kun amuyañatakis Romanos 5:12 qellqatajj yanaptʼistu? 2) “Ina chʼusat khuyapayasiña” siski ukajja, ¿kamsañsa muni?\n4 Romanos 6 jaljajja, kunjamsa Diosajj pantjasitanakas perdonistu uk amuyañatakiw yanaptʼistu. Romanos 3 jalja liytʼasajja, ‘taqeni pantjasirïtaswa’ amuytanjja. Apóstol Pablojj akham sänwa: “Diosajj jupan jachʼa munasiñapanjja ina chʼusatakwa katoqestu, Jesucristo toqwa jiwasanakarojj qhespiyarakistu” sasa (Rom. 3:23, 24). ‘Jachʼa munasiñapana’, jan ukajj ‘ina chʼusat khuyapayasiñapana’ sasin jaqokipaski uka griego arojja, jan kun katoqañ suyasa khuyapayasiña sañwa munaspa.\n5 Griego arurjamajja, kuntï Diosasa, Jesusasa juchampita, jiwañampit qhespiyañataki lurawayapki uka toqetwa parlaski sasaw mä yatjjattʼat chachajj säna. Ukatwa inglés arut Traducción del Nuevo Mundo Biblianjj “ina chʼusat khuyapayasiña” sasin jaqokipasi. Jichhajja, kunsa Jehová Diosajj jiwas layku lurawayi, kunjamsa khuyapayasiñapajj jichhasa, jutïritakisa yanaptʼistu uk uñjarakiñäni.\n6. ¿Khitinakas Diosan khuyapayasiñapat askinak katoqapjjaspa, ukat kunjamsa?\n6 Adán chachan juchachasitapatjja, taqeniw juchanïtanjja, ukatwa jiwaraktanjja. Uka toqet Bibliajj siwa: ‘Mä sapa jaqe toqew juchajj aka oraqer mantani’ sasa. Ukatwa khuyapayasiñapat Jehová Diosajj “Jesucristo toqe” taqenir qhespiyistu (Rom. 5:12, 15, 17). Cheqas ‘mayni sapa jaqen istʼasirïtap laykuw waljanejj Dios nayraqatan askita katoqatätanjja’. Jupa toqerakiw ‘wiñay jakañ katoqaraksna’ (Rom. 5:19, 21).\n7. ¿Kunatsa Diosaw khuyapayasiñapat qhespiyistu sasin sistanjja?\n7 Jehová Diosajj janiw Wawap toqejj qhespiykistaspänti, ukampis wali khuyapayasirïtap laykuw juchatsa, jiwañatsa qhespiyistu. Kuntï Jehová Diosasa, Jesusasa jiwas layku lurawayapki uk katoqañatakejja, janiw khitis askïktanti. Ukampis uka toqekiw juchanakasat perdonatätanjja. Uka toqekirakiw wiñay jakañ suytʼäwis utjistu, ¡ukat walpun yuspärtanjja! ¿Kunjamsa yuspäratas uñachtʼaysna? Sarnaqatasampiw uñachtʼaysna.\nJEHOVÁ DIOSAN KHUYAPAYASIÑAPAT WALPUN YUSPÄRTANJJA\n8. ¿Kuna toqetsa amuyasiñasa?\n8 Jehová Diosajja, juchanakasa, pantjasitanakasa perdonañatakejj jankʼakiwa. Ukampis khuyapayasir Diosätap yatisajja, janiw jan walinak lurasin akham amuyañasäkiti: “Jehová Diosajj perdonaskitaniwa” sasa. Jesusan yaqhep apostolonakapajj jakapkäna ukhajja, yaqhep cristianonakajj ukham amuyunïpjjänwa (Judas 4 liytʼañataki). Jichhürunakan ukat wal amuyasiñasawa, inas mayninakar ukham amuyir uñjasajj jupanakjam amuyjjaraksna.\n9, 10. ¿Kunjamsa Jehová Diosajj Pablorusa mayni cristianonakarus juchanakapat perdonäna?\n9 Juch luraskakiñäni ukhajja, Diosajj perdonaskistaniwa sasin amuyañajja, janiw walïki sasaw Pablojj cristianonakar säna. Ukatsti sarakïnwa: “Janiw kunäkipansa [ukham amuyapjjañamäkiti]. Jiwasanakajj juchatakejj jiwatäjjtanwa” sasa (Romanos 6:1, 2 liytʼañataki). ¿Kunsa uka arunakampejj sañ munaskäna?\n10 Nayrïr patak maranakanjja, Jehová Diosajj Pablorusa, mayni cristianonakarusa, Jesusan jiwatap toqew juchanakapat perdonäna. Ukatjja wawapjam katoqañatakejja, qollan ajayumpiw Diosajj jupanakar ajllïna. Ukhamajj jan jitheqtasaw Diosar servipjjañapäna, ukhamat alajjpachar sarasin Jesusamp chika apnaqaniñataki. Ukampis Pablosa, mayni cristianonakas aka Oraqenkasipkänwa, ¿kunatsa Pablojj “juchatakejj jiwatäjjtanwa” sasin sispachäna? Pablojj ajllitäjjänwa, ukhamajj jakäwipajj janiw nayrjamäjjänti ukatwa ukham säna. Kunapachatï Jesusajj jiwjjäna ukhajja, jan jiwir ajay cuerponiw jaktjjäna sasaw Pablojj sarakïna. Jupampejj niya ukhamarakiw pasañapäna, ukatwa ‘jiwañajj jupjjar jan chʼamanëjjänti’. Mayni ajllit cristianonakasti juchatakejj jiwatäpkaspas ukhamarakïnwa, ¿kunatsa? Jakäwinakapajj janiw nayrjamäjjänti, jupanakajj janiw jan wali amuyunakampejj apayasjjapjjänti. Antisas Diosan munañaparjam sarnaqañatakiw chʼamachasipjjäna. Jupanakajja, ‘juchatakejj jiwatäjjapjjänwa, ukampis Diosatakejj jakasipkänwa, Cristo Tatitun mayakëjjapjjatap layku’ (Rom. 6:9, 11).\n11. ¿Cristianonakajj ‘juchan jiwatarakïtanti’?\n11 ¿Jiwasat kamsasirakispasa? ¿‘Juchatakejj jiwatarakïtanti’? Diosar jan uñtʼasajja, inas nayrajj jan walinak lurchiyätan. ‘Qʼañu lurañanakana ukhamarak ñanqha lurañanakanwa sarnaqayätanjja’, mä arunjja, “juchan” munañaparjamaw sarnaqayätanjja (Rom. 6:19, 20). Ukampis Diosajj jiwasan jakañas wal munatapwa Bibliat yateqawaytanjja, ukatwa nayra jakäwis apanukusin bautisasiwaytanjja. Ukatjja Jehová Diosar istʼas serviña, ukhamarak Jupatakjam jakañwa amtawaytanjja. “Juchat jitheqtjjasinjja jichhajj [mantjjtanwa] cheqa sarnaqäwin serviñataki” (Rom. 6:17, 18).\n12. ¿Kunsa sapa maynejj amtjjañasa?\n12 Ukampis Pablon aka arunakapat amuytʼañasawa. Jupajj sänwa: “Jumanakajja jucharojj atipjapjjañama[wa] janirakiw juchampis apnaqayasipjjañamäkiti uka jiwir janchi cuerponjja. Kuntejj uka janchi cuerpomajj munki ukajj atipjañaw wakisi” sasa (Rom. 6:12). Jan wali amuyunakampiti, jan ukajj jan wali luräwinakampicha apayasiñäni ukjja sapa mayniw amtjjañasa. Akham jisktʼasiñäni: ‘¿Jan wali amuyunakampi apayasisajj jan walinakti lurtjja? Jan ukajj ¿jankʼakich apanuktjja?’ sasa. Jiwasatï Diosan khuyapayasiñap askit uñjstan ukhajja, kunatï Jupatak walïki ukpunwa lurañäni.\n13. Kunatejj askïki uk lursnawa sasajja, ¿kunatsa sistanjja?\n13 Nayrïr patak maranakanjja, Corintonkir yaqhep jaqenakajja, wachoqa juchan sarnaqerinaka, idolonakar yupaychirinaka, chacha pura, warmi pura jan wali sarnaqerinaka, lunthatanaka, machirinaka ukhamäpjjänwa. Ukampis Jehová Diosar uñtʼasajja, Jupar wal munasjjapjjäna. Ukatsti nayra jan wali luräwinakapat wal pisayasipjjarakïna (Rom. 6:21; 1 Cor. 6:9-11). Romankir cristianonakajja, ukhamarakiw nayra jakäwinakap apanukupjjañapäna. Pablojj jupanakar sänwa: “Janchinakamjja jan jucharojj katuyasipjjamti mä kunäkaspas ukhama juch lurañataki, jan ukasti Diosar katuyasipjjam, kunjämtejj jucharu jiwjjasina jakjjapjjtajja ukhama. Jichhasti Diosar katuyasipjjam taqe cuerppacha, kunatejj askïki uk lurañataki” sasa (Rom. 6:13). Apóstol Pablojja, uka cristianonakajj nayra jakäwinakap apanukupjjaniwa, ukatsti Diosan khuyapayasiñapat askinak katoqasipkakiniwa sasaw amuyäna.\n14, 15. ¿Kunsa jisktʼasiñasa?\n14 Yaqhep jilat kullakanakajja, inas Corintonkir cristianonakjam nayrajj jan walin sarnaqapchïna. Ukampis Jehová Diosar uñtʼjjasajja, nayra jakäwinakap apanukusajj ‘qʼomachatäpkaspas’ ukhamawa. Cheqas Jehová Diosampi askit uñjatäñatakejja, niya taqeniw jakäwisan cambionak lurawaytanjja. Niyakejjay Jehová Diosajj ina chʼusat jiwasat khuyapayaschistojja, ukat yuspärataswa uñachtʼayañ munaraktanjja. Ukatwa jan wali amuyunak apanukuñatakejj chʼamachastanjja. Ukhamat Jehová Diosar taqe chuyma serviñataki.\n15 Corintonkirinakat yaqhepajja, sinti jan wali lurañanakanwa sarnaqapjjäna, jiwasajj janiw jupanakjamäñ munktanti. ‘Nayatï jan walinak luraskakëjja, Diosajj khuyapayasiñapat perdonaskitaniwa’ sasajj janiw amuyañasäkiti. ‘Yaqhep jan wali luräwinakajj walikïskiwa’ sasaw yaqhepajj amuyapjje, ¿ukajj walikïskpachati? ¿Jehová Diosarojj taqe kunanti istʼasktanjja? (Rom. 6:14, 17).\n16. ¿Kuntï 1 Corintios 6:9-11 qellqatan siski ukanakakti jan lurañasäki?\n16 Pablot amuytʼañäni, jupajj sänwa: “Nayan janchi cuerpojjajja juchan munañapar sarnaqañatak aljantatawa. Janiw nayajj amuykti kunatejj nayar paskitu ukjja. Nayasti janiw kuntejj munkta uk lurkti jan ukasti kuntejj uñisktjja ukwa lurtjja” sasa (Rom. 7:14, 15). Kuntï 1 Corintios 6:9-11 qellqatan siski uk janis lurkchïnjja, jan walinak luraskaktwa sasaw Pablojj säna. Jehová Diosamp askit uñjatäñwa munäna, ukatwa jan wali lurañanakamp jan apayasiñatakejj chʼamachasïna (Romanos 7:21-23 liytʼañataki). Ukhamajj Pablot yateqasisin Jehová Diosatakjam sarnaqañatak chʼamachasipjjañäni.\n17. ¿Kunatsa kʼarisiñajj jan walïki?\n17 Kunjamtï yatktanjja, Jehová Diosar serviñatakejj taqe kunsa cheq parlañasa (Proverbios 14:5; Efesios 4:25 liytʼañataki). Janiw Supayjam kʼarïñ munktanti, jupajj ‘kʼarin awkipawa’. Amtañäni, Ananías chachampi esposapampejja, kʼarisipjjatap laykuw jiwapjjäna. Ukatwa jiwasajj jan kʼarisktanti (Juan 8:44; Hech. 5:1-11). Khititï jan kʼarisirïki ukajja, taqe kuns cheq parli. Ukhamajj jiwasatï Jehová Diosar khuyapayasitapat yuspäratas uñachtʼayañ munstanjja, janipuniw kunans kʼariskañäniti.\n18, 19. Jan kʼarisiña siski ukajja, ¿kun sañsa muni?\n18 Kʼarisiña siski uka arojja, jan cheq parlaña sañ muni. Ukampis Diosajja, servirinakapajj cheq parlapjjaspa ukwa muni. Ukatwa israelitanakar akham säna: “Jan lunthatasipjjamti, janiraki kʼarisipjjamti, janiraki jumanakkamasa maynit maynikama engañasipjjamti” sasa. ¿Kunatsa uka arunakar istʼapjjañapäna? Jehová Diosajj saskakïnwa: “Jumanakasti qollanäpjjam, naya Tatitu Diosamasti qollanätwa” sasa (Lev. 19:2, 11). Mayninakarutï cheqäkaspas ukham kuns parlsna ukhajja, kʼarisksnas ukhamäjjewa.\nJaniw kʼarisktanti ni engañktansa. (19 tʼaqa uñjjattʼäta).\n19 Mä chachas jefeparu jan ukajj trabajir masinakapar akham siskaspa ukham amuytʼañäni, jupajj akham siwa: ‘Doctoran ukar sarañätwa, ukatwa janïr horäkipan trabajot mistuñ munta’ sasa. Ukampis uka chachan amtapajja, janiw ukäkiti. Doctoran ukaru mä rat factur paguiri jan ukajj farmaciar mä ratuk sarañwa amti. Janïr horäkipan trabajot mistusin vacacionat mistuñjja, janïräkipanwa amtjje. Ukham amtasajja, ¿uka chachajj janit kʼariskpacha? Jan ukajj ¿mayninakar engañaskicha? Kunatï jan cheqäki uk mayninakar sasinjja, uka chachajj kʼarisiskiwa. Awisajj yaqhepanakajja, jan castigayasiñ munasa, jan ukajj kun jikjjatañ munasaw mayninakar engañapjje. Ukampis jiwasajj Jehová Diosaruw istʼtanjja, jupajj ‘jan engañjasipjjamti’ sasaw sistu. Ukatwa kunatejj askïki, qʼomäkaraki uk lurañasa (Rom. 6:19).\n20, 21. Jehová Diosan khuyapayasiñapat yuspäratas uñachtʼayañatakejja, ¿kunanaksa jan lurañasäki?\n20 Wachoq jucha lurañanakatsa, machañanakatsa, yaqha ukham jan wali luräwinakatsa jitheqtjjtanwa. Ukampis janiw ukanakatak jitheqtañasäkiti, jan ukasti kunanakatï Jehová Diosatak jan walïki ukanakat jitheqtañasarakiwa. Sañäni, janiw wachoq jucha lurañ mayatak jitheqtktanti, jan ukasti kunanakantï qʼañu lurañanakajj utjki taqe ukanakatwa jitheqttanjja. Cheqas janiw machjasktanti, ni machjasiñkamas umkaraktanti. Taqe ukanakar saykatañajj chʼamakïspawa, ukampis apanuksnawa.\n21 Pablon arunakapar istʼañatak chʼamachasipjjañäni, jupajj sänwa: “Janirakiw juchampis apnaqayasipjjañamäkiti uka jiwir janchi cuerponjja. Kuntejj uka janchi cuerpomajj munki ukajj atipjañaw wakisi” sasa (Rom. 6:12; 7:18-20). Pantjasirïtanwa, ukhamajj pantjasikipuniñäniwa. Ukampis jan wali lurañanakar saykatasajja, kuntï Jehová Diosasa, Jesusasa khuyaptʼayasiñat lurawayapki ukar yuspärataswa uñachtʼayañäni.\n22. Jehová Diosan khuyapayasiñapatjja, ¿kunsa jutïrin katoqañäni?\n22 Jehová Diosajja, juchanakasat perdonistuwa, pantjasiñäni ukhas perdonarakistaspawa. Jiwasat ukham khuyapayasitapat ¡walpun Jupar yuspärtanjja! Ukhamasti, kunanakatï Diosatakejj askïki uk lurañataki chʼamachasipjjañäni. Yaqhep jan wali luräwinakajja, yaqhepatakejj walikiwa, ukampis jiwasajj ukanakat jitheqtañasawa. Ukhamtï lurañänejja, ¿kunsa katoqañäni? Romanos 6:22 qellqatanjja, Pablojj akham siwa: “Jichhajj juchata qhespiyatäjjasinjja Diosan servirinakapaw tukuwayjjapjjtajja. Ukasti wali sumawa jumanakatakejja, Dios chuymarakwa tukuyapjjtam, wiñay jakañrakwa jikjjatapjjäta” sasa.\nSARNAQÄWI Taqe kasta jaqenakaruw yanaptʼta\n‘Ajayurjama jakañajja wiñay jakañaru ukhamarak sumankañaruw api’\nTaqe llakinakas Jehová Diosar jaytañäni\nJehová Diosajj Jupar thaqerinakar bendisiwa\nLlampʼu chuyman jaqejj amuytʼasiriwa\nAka yatichäwinakaw utji: Yatiyañataki 2016\nText Aka archivonakanwa qellqatanak apaqasma YATIYAÑATAKI (CONGREGACIONAN YATJJATAÑATAKI) Diciembre 2016\nAudio Aka archivonakanwa grabacionanak apaqasma YATIYAÑATAKI (CONGREGACIONAN YATJJATAÑATAKI) Diciembre 2016\nYATIYAÑATAKI (CONGREGACIONAN YATJJATAÑATAKI) Diciembre 2016


Nayasti sismawa: Ch'amani sayt'asim, jan ajjsaramti, janirac mayjt'asimsa. Naya Tatitu Diosamaw jumampïscä cawqharutï sarcäta ucqhanacana” sasa.\nUcampis jichhajj Israel, Jacobon marcapa, jumar uywiri Tatitojj sistamwa: “Jan ajjsaramti, nayaw khespiysma, nayaw sutimat jawssma, jumajj nayanctawa.\nTatituruw nayajj art'asta, jupasti take llaquinacat irpsutu;\nLlaquinacajjajj walipun yapjjatascän ucapachaw chuymachäwimampejj cusisiyista.\nTatitojj nayampïsquiwa: janiw ajjsarayascäti; ¿camächaraquitan jakesti?\nTatitur iyawsirinaca, jupar alcatapjjam: Jupaw yanapistu, arjjataraquistu.\nTatitur wakaychirinacataquisti munasiñapajj wiñayawa, asqui cancañapajj allchhin allchhipataquis utjascaquiwa:\n¡Tatitojj jach'añchatäpan! Tatitur ajjsartir jakejj cusisiñaniwa, arsutanacapar munasir jakejj cusisiñaniwa.\n Janirac kollkerus munapjjamti; cunatejj utjapjjtam ucampejj cusisitaquïpjjam, Diosajj siwa: “Janiw cunapachas jaytcämati ni armt'ascämasa” sasa. Uqhamajj jichhajja, take iyawsañampiw arssnajja: “Tatituw yanapt'irejjajja; janiw cuntejj jakejj lurquitaspa ucjj ajjsarcäti” sasa.\nCawquintejj munasiñajj utjqui ucanjja janiw utjquiti ajjsarañajja. Ucat sipana chekpach munasiñanejja ajjsarañjja apanucuwa; ajjsarañasti mutuña catokañataquiwa. Maynitejj ajjsarascchi ucajja, janiw chekpach munasiñanïquiti.\n ¿Qhitirac jumanacarusti jan walinac lurapjjeristamsti, jumanacatejj asqui lurañanacan sarnakasipcsta ucqhasti? Ucampis cheka luratanacam laycutejj t'akhesipjjstajja, cusisiñanïpjjtawa. Jan qhitirus ajjsarapjjamti, ni sustjasipjjaraquimsa.


Números 24 QA97 - Ucampisa cunjämatejj Balaamajj uñjäna - Bible Search\n1Ucampisa cunjämatejj Balaamajj uñjäna Tatitutaquejj asquïtapa Israelar bendiciñajja; janiw uñacht'äwinac jupat catokerejj sarcjjänti, cunjämatejj walja cutinac lurcatayna uqhama, jan ucasti ajanupjja wasara tokeruw uñtäna. 2Balaamajj israelitanacarojj tribunacapatcama utjnokatwa uñjäna, uqhamaruw Diosan ajayupajj jupjjaru juti. 3Ucapachasti Balaamajj aca arunacwa arsüna:\n“Balaaman arunacapawa, Beor chachan yokapa,\nDios toket yatiñan jakeraquiwa.\n4Cunapachatejj ajayuncqui ucqhajj juc'amp suma uñji,\nsuma arunacwa catokaraqui, uqhamarac ajayun\nuñacht'äwinacsa take ch'amani Diosatjja.\n5¡Jacob, cunja sumas carpanacamajja!\n¡Israel, cunja sumas campamentomasa!\n6Walja sekentat palmeranacar uñtataraquiwa,\njawir lacanacan pankaranacar uñtata.\nTatitun ayrut áloes sat pankaranacjama,\nuqhamaraqui cedronacas uma thiyanccaspas uqhama.\n7Israelasti walja umaniraquïniwa umt'añataqui,\nuqhamarac yapunacap carpañataquisa.\nReyipasa Agag reyirojj atipjaraquiniwa.\nJach'a ch'amampiw apnakaraquini.\n8Egiptot irpsunqui uca Diosajj,\njupanacataquejj búfalo sat animalan wajjrapan ch'amapjamäniwa.\nIsraelajj mank'araniwa uñisiripan marcanacarojja;\n9Cunapachatejj samarañatac iquintasi ucqhajj leonar uñtataraquiwa.\nJaniraquiw qhitis sartaycaraquispati.\n¡Bendicitäpan qhititejj bendiscätam ucajja,\nuqhamarac maldicitäpan qhititejj maldiscätam ucajja!”\nBalaaman profecía arunacapa\n10Acanac ist'asajj Balac reyejj Balaamataquejj wal colerasïna; amparanacap t'ajjllirasisajj, aqham sänwa:\n—Nayasti jumarojj jawsaysmaw uñisirinacajjar maldiciñamataqui, ucampis jumajj niyaw quimsa cuti bendisjjta. 11Jichhasti cutt'jjam utamaru, nayasti arojjampiw arsuyäsma walja churäwinac churañataqui, ucampisa Tatituw jan uqham lurasiñap munquiti.\n—Nayasti juman qhitanitanacamarojj yatiyayätwa, 13palacioman korisa, kollkesa phokhantatäscpa ucqhasa janipuniw nayajj Tatitun arunacaparojj jan ist'quiristti ni ascsa ni jan walsa nayan arojjarjamajj lurquiristti, ucampis nayajj arsuristwa cuntejj Tatitojj sisquitaspa ucaqui. 14Jichhasti marcajjaruw cuttjjä, ucampis arsuwayäwa cuntejj aca marcajj khepa urunacan marcamampi lurcani ucanaca.\n15Balaamajj aca arunacwa arsüna:\n16Cunapachatejj ajayuncqui ucqhajj juc'ampi sum uñji;\nyatiraquiw cuntejj alajjpachanquir Diosajj yatqui ucsa;\narunacsa catokaraqui, uñacht'äwinacsa,\njach'a ch'amani Dios toketjja.\n17Uñjtwa cunatejj khepa urunacan utjcani ucsa,\nuñjaractwa cunatejj jayancqui ucsa.\nMä warawaraw Jacobot mistusinqui,\nmä reyiraquiw israelan sartasqui.\nJupaw Moab orakerojj p'eket takjjatani.\nTakpachaniruw Set sat chachan wawanacaparojj pampachjani.\nSeir sat uñisiriparusa catuntaraquiniwa.\nIsraelasti jach'a luräwinacwa lurani.\n19Mä atipjiriw Jacobotjja mistuni,\nmarcan kheparirinacarojja t'unjaniwa” sasa.\n20Ucatsti Balaamajj Amalec orak tokeru uñtasajj aca arunacwa arsüna:\n“Amalec marcajj take marcanacan p'ekepawa,\nucampisa k'ala t'unjataw uñjasini” sasa.\n21-22Uqhamaraquiw quenitas sat marca uñtasajj aca arunac arsüna:\n“Cainan wawanacapa, jacäwinacamajj suma chekar sayt'atäscpansa,\ntapanacapajj kala taypinacar uchatäscpansa,\nuca tapasti ninampi t'unjatäniwa,\ncunapachatejj Asiria marcajj catuntcani ucqhajja” sasa.\n23Ucjjarusti mayampiw aca arunaca arsüna:\n“¡Ay! ¿Qhitis jacani cunapachatejj\nDiosajj take acanac lurascani ucqhajja?\n24Chipre thiyanacatwa barconacas jutapjje,\nucatsti k'al tucjapjjani, Asiria, uqhamarac Heber marcanacjja,\nHeber marcas t'unjataraquïniwa” sasa.\n25Uca khepatsti Balaamajj sarjjänwa, utaparuw cuttawayjjäna. Balac reyejj uqhamaraquiw thaquinjam sarawayjjäna.


Ucatjja chuymajjanjja saractwa: “Jichhasti nayajj yant'äwa cusisiñana; suma jacañanwa jicjjatasï” sasa. ¡Ucampis ucajja inamayaruquiwa tucuwayi! Ucatjja nayajj sistwa: “larusiñajja lokhe cancañawa, cusisiñanacasa janiw cuna asquïcaraquisa.” Yatiñampi apnakata amuyojjanjja, munäyätwa yant'aña vinompi cusisiña, ucatsti uca machañaru catuyasirista ucati jaketaquejj asquïspajja aca oraken jact'at urunacapana uc yatiñataqui. Jach'a luräwinacwa lurta; palacionacwa sayt'ayta; uvas yapunacajjas utjaraquituwa. Ucjjarusti yapunaca, pankar yapunacaraqui lurasta, ucanacaru achu alinaca ayrusiracta. Estanquenaca luraracta, ayrut achu alinacaru umampi irpjjatañataqui; alasiractwa sirvirinaca chachatsa warmitsa, utjaraquituwa utajjan nacit sirvirinacajjasa; uqhamaraquiw utjitu walja vacanacasa, ovejanacasa, nayat juc'amp nayra Jerusalenan utjapcäna ucanacat sipansa. Montonanacwa apthapta kori, kollke, suma imasitanacajjasa, ucanacasti nayra reyinacancänwa yakha provincianacana. Utjaraquitänwa k'ochurinacasa chachatsa warmitsa, jakenacan cusisiñanacapäquis ucanacasa, uñt'atanacajjasa waljaw utjitäna. Nayajj jach'apuniw tucjjäyäta, uqhamarac qhitinacatejj nayat nayra Jerusalenan jacapcäna ucanacat sipansa, juc'amp yänacanïyätwa. Ucjjarusti take yatiñjja janiw chhaktaycäyätti. Cuntï muncäyäta ucjja luräyätwa; cunampitejj cusisiñ muncäyäta ucampejj cusisïyätwa. Chuymajjanjja take luratanacajjatwa cusisïyäta, ucatsti uca cusisiñawa nayan pagojjäna. Ucat nayajj lup'ista take luratanacajjata, uqhamarac kawkha ch'amatejj apsutäqui ucanacatsa, ucatsti amuyasiractwa take ucanacajj inamayaquiwa, thayarusa catthapï siscsna uqhamaquiwa, ucatjja janiw cuna asquis aca orakenjja utjquiti. Ucatsti amthapisiractwa yatiñata, pisi amuyt'anïñata, uqhamarac pisi amuyt'anjam parlañatsa. ¿Cunat juc'ampsa luraspa nayjjaru reyïcani ucajja, janiti nayra cunatejj luratäcäna ucaquïcanejja? Ucatjja nayajj uñjtwa yatiñajj juc'amp asquïtapa, pisi amuyt'anïñat sipansa, cunjämatejj khanajj juc'amp asquïqui ch'amacata sipansa uqhama. Yatiñanejja sumwa nayrapampi uñatati, ucampis pisi amuyt'anejja ch'amacanjamwa sarnake. Ucampis amuyaractwa paninpacharusa pachpaquiraquiw suyt'asqui, ucatwa sista: “Cunatejj pisi amuyt'aniru suyt'asquejja ucaraquiw nayarojj suyt'araquitu, uqhamasti wali yatiñanïñajjajja janiw nayataquejj cuna asquïquisa.” ¡Ucasa inamayaquiwa! Yatiñan jaketsa, pisi amuyt'anitsa janipuniw qhitis amtascjjapjjaniti; urunac pasjjatatsti takew armatäjje, uqhamarac yatiñanisa, pisi amuyt'anisa pachpaquiw jiwapjje. Nayajj jacañarojj uñisïyätwa, take cunatejj aca oraken lurasqui ucan naya toke sayt'asitap laycu. Take cunasa chekpachanjja inamayaquiwa, ¡thayarusa catthapï siscsna uqhamaquiwa! Uñisiraquïyätwa take cunanactejja aca oraken lurascäyäta ucanacaru, take ucanacjja nayjjaru jutañapäqui ucar jaytañajjataqui. Ucatsti, ¿qhitirac yatispa nayjjaru jutcani ucajj ch'iqhïchini, jan ucajj pisi amuyt'anïchini ucjja? Ucampis catuntasispawa take cunanactejj wali ch'amampi, yatiñampi aca orakena lurcta ucanacjja, ¡ucasti inamayaraquiquiwa! Aca orakena luratanacajja uñjasinjja, llaquisïyätwa uca take luratajjata. Maynejj yatiñampi, uñt'añampi, suma luraña yatitampi luratapajja jaytjjañataquiquiwa, qhititejj jan lurcäna take ucanaca jupan catuntasiñapataqui. ¡Acasti inamayaquiwa, uqhamarac jach'a jan cheka luräwiraquiwa!\nTatitojj jumanacarojj sapjjtamwa: “¿Cuna jan walsa nayra awquinacapajj nayanjja jicjjatapjjänjja, nayat jayarst'añataquejja? Jan cunataqui inamaya diosanacana khepapwa sarjjapjje, jupanacasa ina ch'usaruw tucupjjaraqui.\nJumasti tucjata marca, ¿Cunataquis suma púrpura sat isimpi isthapista? ¿Cunataquis uca kori yänacamp uscusta? ¿Cunataquis nayranacamsa ch'iyara pintasta? Uqham c'achachasitamajj janiw cunataquis asquïquiti, munirinacamas jichhajj apanucupjjtamwa, jiwañamaraqui thakhapjjejja.\n Juc'a urunacac jacañajjatac churistajja, jacañ urunacajjajj janiw nayrakataman cunäquisa; jaken jacañapajj samanamp sasiquiwa, jaken jacañapajj ch'iwjamaquiwa; inamayaw yänacs arcuntasqui, janiw ucanac qhitin catuntasiñaps yatquiti.\n [1-2] Acanacawa Davidan yokapa yatiyirina arsutanacapajja, jupasti Jerusalenan reyipänwa: “¡Inamayaquiwa, inamayaquiwa! ¡Take cunas inamayaquiwa!” ***\n Acwa sapjjsma, Ajayun munañaparjam sarnakapjjam, uqhamatjja janiw janchin munañaparjam sarnakcjjapjjätati. Janchin munañanacapasti Diosan Ajayup contrawa, Ajayusti janchin munañanacap contraraquiwa. Maynis mayni contrawa, ucatpï jumanacajj cuntejj munapcta ucjja jan lurapcasmatejja. Ucampis Ajayutejj jumanacar irpapjjstam ucqhajja, janiw leyin amparapancjjapjjtati. Qhitinacatejj jan wali luräwinacan khepap arcapjje ucanacan luräwinacapajj khanaw uñsti. Ucanacasti acanacawa: wachoka jucha lurañanaca, k'añu lurañanaca, vicionaca, yakha diosanacaru yupaychañanaca, laykasiñanaca, uñisisiñanaca, quejanacan sarnakañanaca, celasiñanaca, colerasiñanaca, jupa pachpatac munañanaca, t'akaktasin yakha tamanaca tucuñanaca, envidiasiñanaca, [jake jiwayañanaca,] machañanaca, jiljas mank'añanaca, acanacaru uñtat yakha lurañanacampi. Ewjjt'apjjsmawa, niya sapjjaracsmawa, qhitinacatejj acanac lurapqui ucanacajja janiw Diosan reinopanjja catokatäpcaniti. Ucampis Kollan Ajayun luräwipajja acanacawa: munasiña, cusisiña, samaraña, llamp'u chuymanïña, takempis sumancaña, qhuyapayasirïña, take cunansa phokherïña, llamp'u chuymanïña, janchin munañapar atipjaña. Acanac contrasti janiw cuna leyis utjquiti. Qhitinacatejj Cristoncjjapjje ucanacajja, janchin munañanacapjja ch'accatjjapjjewa ñankha amtañanacampi, uqhamarac munañanacapamp chica. Cunjämtejj Ajayu tok jactanjja, uca pachparaquiw Ajayumpi cuna luräwinacasansa irpayasiñasajja. Janiw jach'a jach'a tucuñasäquiti, uqhamat maynimp maynimp jan walt'ayasiñataqui, jiwascamas janiraquiw envidiäsiñasäquiti.


Mateo 2 - Holy Bible [Aymara Bible 1997] - (Mat 2)\nJesusasti Belén marcanwa nacïna Judea orakena, ucapachasti Herodesaw reyïscaraquïna. Jerusalén marcarusti mä jakenacaw inti jalsu toketa purinipjjäna, jupanacasti magonacäpjjänwa.\nJisct'apjjaraquïnwa: —¿Cawquinquis nasqui uca judionacan reyipajja? Uñjapjjtwa jupan warawarapa inti jalsu tokena, ucatwa jupar yupaychiri jutapjjta —sasa.\nUqham yatisinjja, rey Herodesajj mayjt'asïnwa, uqhamarac Jerusalenan take jaquir jakenacasa.\nUcapachaw reyejj take jilïri sacerdotenacaru, ley yatichirinacampiru jawsthapiyäna, ucatsti jisct'araquïnwa cawqhantejj Cristojj naciñapäcäna uca toketa.\nJupanacasti sapjjänwa: —Judeanquïr Belen marcanwa naciñapa, profetasti uqhamwa khanañchäna:\n‘Jumajj, Judea orakenquir Belén marca, janiw sinti jisc'äctati take aca marcanquiri jilïrinac taypinjja, jumatwa mä jilïrejj mistuni. Jupaw uñjaraquini aca Israel marcajjarojja’ sasa.\nUcapachaw rey Herodesajj jamasat uca magonacarojj jawsasin jisct'äna cunapachapunisa uca warawararojj uñjapcatayna uca.\nUcatwa jupanacarojj Belenar qhitäna, saraquïnwa: —Sarapjjam, jisct'apjjaraquim cawqhantï uca wawajj nasqui uca. Jicjjatasinsti nayar yatiyapjjaraquita, ucat nayan yupaychir sarañajjataqui —sasa.\nTake uca ewjjanac ist'asinjja magonacajj sarawayjjapjjänwa reyin ucatjja. Inti jalsu token wali c'ajquir warawarasti jupanacan nayrakatap sarascaquïnwa, ucampis warawarajj cawqhantejj wawajj nascatayna ucqharuw sayt'äna.\nUca magonacasti warawarar uñjasinjja wal cusisipjjäna.\nUtar mantasinsti wawampiru, María taycapampiruw jicjjatapjjäna. Ucatwa quillt'asisina yupaychapjjäna. Cajanacapat apsusisinjja, kori, incienso, mirra ucanacwa juparojj churapjjäna.\nMagonacasti mä samca tokwa yatipjjäna jan Herodesan ucaru cutt'añataqui, ucatwa yakha thaquinjam marcaparu cutt'awayjjapjjäna.\nUcapachaw Joseajj sartasisina arumpacha wawampiru taycapampiru irpjjaruwayjjäna Egipto marcaru.\nUca Egipto marcansti Herodesan jiwañapcamaw ucancapjjaraquïna. Take acanacasti phokhasiscänwa cuntejj Diosajj profetap toke arscäna ucarjama: “Egiptotwa wawajjarojj jawsta” sasa.\nCunapachatï Herodesajj magonacan juparu sallkjatapa amuyasïna ucapachajja walpun colerasïna, ucatsti mä arsüwi mistuyaraquïna take yokall wawanacaru jiwarayañapataqui pä maranit aynacharu, take Belenanquirinacaru, uqhamarac uca jac'anquirinacarusa, cunapachatï magonacajj juparu siscatayna uca urunacarjama.\nUqhamatwa Jeremías profetan kellkatanacapajj phokhasïna:\n“Mä aruw ist'asi Ramá sat marcana. Wali jachañanaca uqhamaraqui wali llaquisiñanaca; ucasti Raquelaw wawanacapat wali jachascäna, jupasti janiw chuymachatäñjj muncänti, wawanacapajj jiwaratäjjatap laycu.”\n“Sartasim, ucatsti wawampiru taycapampiru irpjjarusin Israel marcaru cutt'awayjjam, wawaru jiwayañ munirinacasti jiwjjapjjewa” sasa.\nUcapachaw Joseajj, wawampiru taycapampiru irpjjarusina Israel marcapar cutt'awayjjäna.\nJoseasti yatiraquïnwa Arquelao sat chachan Judea marcaru apnakascatapa, Herodes awquipan lantipata, ucatwa jupajj ucar sarañjja ajjsaräna, ucampis jupajj mä samca toke yatiyataraquïnwa, jupan Galilearu sarjjañapataqui.\nUcar purisinsti, Nazaret marcaru jacasiriw sarjjapjjäna. Acasti phokhasiscänwa cuntejj Diosajj profetanac toke arscäna ucanacarjama: “Nazaretanquir Jesús satäñapataqui.”


Aymara, Dramas: Piece 005 – Diosajj take wawanacaruw munasi | Waters of Life for Children\nHome -- Aymara -- Perform a PLAY -- 005 (God loves you)\n5. Diosajj take wawanacaruw munasi\n¡Camisaqui! Walli sumaw ist’atanacamajja ¡Walic acanctajja!\n¿Jichhurojja cusisitätati jan ucajja llaquitatacha? ¿Sapaquïtati uqhamaraqui ajjsaratätati? ¿C’umaräsctati jan ucasti usutätacha? Cunajamäsctati ucjja janiw yatcti, ucampisa sañ munsmawa cunatejj wali sumaqui uca: ¡Diosajj munastamwa! Cunjamäctati uqhampachwa munastam. Cuna pachatejj Jacquir Diosajja alajj pacha aca pacha lurcatayna ucqhajja, jumajja amtapankhäyatawa. Cusisïnwa, cunapachatejj janïraw nascayätasa.\n(Kochu Diosan munasiñapat pärlqui inasa mä yokallitu jan ucasti mä imillita mayat maya manqhana musicampi)\nCuttas saña: Diosajj take wawanacaruw munasi, take marcanquir wawanacaruw munasi Takpach sutinacasa yäti uqhamaraqui amparapanctänwa.\n1. Esquimal wawätwa, qhunumpiw utajj lürta\nCunapachatejj trineojj uñstanejja – pom porrom – nasa jiwaquiwa ankar mistta.\n2. Jach’a c’ana ñic’utajjämpejj lurasta uqhamaraqui puntan sombreronïtwa\nJanchijjäjj kelluwa ucasti nayataquejj asquiwa.\n3. Aca jach’a África orakenjja intejj naqhantïwa\nJanchijjajj ch’iyarawa, ñic’utas chhiriraqui, ucampis wali jank’owa laca ch’acajjajja.\n4. Phuyunacampi zapatitojjämpi kokanac taypin c’achat sarnakta,\nCunapacatejj cuns ist’jja, janiw cunataquis unjtqui.\n5. Europa sutiniwa cawqui orakenctqui ucajja\nNasajjästi janko ajanutwa uñstani.\n6. Gitano wawätwa maysat maysaruw sarnakta.\nUcampisa mä urutí alajj pachancajja, janiw juc’amp sarnakjjäti.\nDiosajj takpach aca mundonquiriruwa munasi. Jacha jakenacarusa uqhamarac wawanacarusa munasi. Ucatwa sapa maynitaqui jach’a regaloniwa. Bibliajj siwa:\n“Aca mundor anchapin munasitapatjja, sappach Yokaparuw churatayna, take qhitinacatejj jupar iyawsapqui ucanacajja, jan chhakapjjañapataqui, jan ucasti wiñay jacañanïpjjañapataqui.” (Juan 3:16)\nDiosan munasiñapajj jach’awa. Diosajj Jesús wawaparuwa aca mundor qhitani, cruzana juchanacanïtamata jjiwañapataqui. Imantatajjänwa. Ucampisa quimsuru pasjjepanjja Diosajj jiwatatwa jacatatawayi. Jichar jumaru maytamwa Khespiyirjama uqhamaraqui Tatitjama juparu iyawsañataqui.\nDiosan arupa: “Wiñay munasiñampiw munäsma; ucatwa qhuyapayasipïnsma.” (Jer. 31:3)\n¿Diosan mayisitaparu jaysätati? Luratajja, chuymamajja cusisinïwa ucatsti janiw cuns ajjsarjjatäti. Diosasti jumamp chict’atapinïscaniwa. Munasiñapajja janiw cuna pachasa tucuscaniti.\n¿Amigonacamajj ucj yatjjapjjaraquiti? Diosan jupanacaru munatapatjja yatiyamaya.\nUñstirinaca: Parliri, Diosan arupa\nPage last modified on February 27, 2019, at 06:58 AM | powered by PmWiki (pmwiki-2.2.140)


La puerta de ingreso al mercado nacional alcanzó los $us 2,3 mil millones en exportaciones internacionales de acuerdo al Instituto Boliviano de Comercio Exterior (IBCE).\nEl Alto markanx taqinis yäqatañapatakiw amtawinakax kunkañchayatani sawayapxiwa. Ukampis sapa mayniw lurawinitana ukax yäqatañap amtapxi.\nNayra phust'awinakas amthapiñatak ch'amanchañ kunkañchayapxi\nEl Alto markanx, nayra awicha achachilanakasax phust'awinakap jaytawayapxistu, ukanak amthapiñatakix amtawinakaw phuqhayata, sasaw qhananchawayapxi.\nEl Alto markanx aka urunakanx jan juk'amp ñanqhachawinak utjañapatakiw yatiqañ utanakar purisinx iwxt'ata, sasinaw yatiyawayapjixa.\nEl Alto markanx Tribunal de Honor Federación de Juntas Vecinales tuqinkirinakax irptatakiskiw, sasaw arsusiwayapxi.\nEl Alto markanx Hospital Gremial qullañ uta utjañap mayipxi, ukhaman Gremiales jupanakax yanapatapxañapataki, sasaw arsusipxi.\nOperativos ukanakampix sarantatakiskiw sasinaw yatiyapxi\nEl Alto markanx Secretaria Municipal de Seguridad Ciudadana tuqinkirinakax Operativos ukanakampix saratatakiskiw, sasinaw qhananchapxi.\nJutir phaxsinaw Hospital Oncológico del Sur qullañ uta luqtañ amtapxi\nEl Alto markanx jutir phaxsin Hospital Oncológico del Sur sata qullañ uta luqtañ amtapxi, ukhaman markachirinakax ukan qullt'ayasipxañapataki.\nDistrito 7 tuqin qamasirinakax mayiwinakapar mä pita jay satañap suyapxi\nEl Alto markanx khitinakatix Distirto 7 tuqin qamasirinakax mayiwinakapar mä pita ist'atañap mayipxi, jan ukax kunayman unxtasiwinakampiw sarantataspa, sawayapxiwa.\nCh'uxña achunak uñacht'ayañatakiw mä qhathu wakichapxi\nEl Alto markanx aka jutir urunakanx mä qhathuw wakichata, ukanx k'umar amtarjam achuyat ch'uxña achunakaw uñacht'ayatani, sawayapxiwa.\nAka jutir pä tunka urukipana aka phaxsinx uka junt'u uraqin nina aqtawinakamp t'aqhisirinakar yanapañatakiw mä amtaw phuqhayañ wakichapxi.\nAka markasanx Ministerio de Cultura ukhamaraki Turismo tuqinkirinakax Artistas jupanakar yanapt'añ amtaw kunkañchayataski sawayapxiwa.\nQullirinakax aka phaxsi tukukamaw suyt'awimp chikañchasiñ amtapxi\nAka markasan qullirinakax aka phaxsi tukuskamaw suyt'awimp chikañchasiñ amtapxi. Ukampis mayiwinakax ist'atañapaw sasinaw qhananchawayapxi.


Oseas 5 - Holy Bible [Aymara Bible 1997] - (Ose 5)\n“Sacerdotenaca, ist'apjjam aca arunaca; Israel marca, ist'apjjam jumanacasa; jumanaca, reyin utapan utjirinacasa ist'apjjaraquim: Taripäwisti jumanac conträniwa, jumanacajj Mizpanjja mä sipitjama uchatäpjjäyätawa ucata, uqhamarac Tabo kollu patansti mä känaru uñtata jant'acutäpjjaraquïyätawa,\nSitim vallensti mä mankha uma phuch'ur uñtata allsutäpjjäyätawa; ucatwa nayajj mutuyapjjämajja.\nNayajj Efrainarojj uñt'twa; Israelasti janiraquiw nayanjj jan uñt'atäquitejja, Efrainajj wachoka jucharuw purejja, Israelasti k'añuchsutaraquiwa.”\nJakenacan jan wali luratanacapaw Diosaparojj jan cuttayanquiti. Wachoka juchampi atipjatäsinwa, Tatiturojj jan uñt'cjjeti.\nIsrael marcan jach'a jach'a tucutapasti jupa contraw art'i; Efrainasti pachpa ñankha luratapanwa aynacht'araqui, ¡jupanac chicasti Judá marcas aynacht'araquiniwa!\nOvejanacapampi, vacanacapampi cunaw Tatitur thakerejj sarapjjani, ucampis janiw jicjjatapcaniti, jupanacat jayarst'awayjjatap laycu.\nTatitutaquejj janiw take chuymäpcänti, ucatpï wawanacapas yakha awquinïpjjaraquejja. Uqham yakhampïpjjatap laycusti, mä phajjsinacwa orakenacapajj k'ala tucjatäni.\n¡Gabaa chekanjja guerra pututu phust'apjjam, Ramá chekansti trompetraqui phust'apjjam! ¡Bet-avén chekansti p'arjjtayapjjaraquim! ¡Benjamín casta jakenacarusti: Amuyasipjjam, sapjjaraquim!\nMutuyäwi urupanjja Efrainajj tucjatäniwa: Nayaw acjja yatiyta Israel marcanquirinacaru, cunatejj chekpachansa pascani ucanacata.\nTatitojj siwa: “Judá marcanquir jilïrinacapajj qhitinacatejj korpanacjja pasantapqui ucanacamp sasiwa. ¡Jupanacjjarusti colerasiñajj-jja umjamwa warjjatanëjja!\nEfrainajj t'akhesiyatawa, jupancqui ucanacas k'ala aparataraquiwa, c'ari diosanacar sirviña wali munatap laycu.\nNayasti Efrainataquejj qharur uñtatäyäwa, Judá marcataquisti thutha jisc'a lak'onacar uñtataraquïyäwa.\n“Cunapachatejj Efrainajj usutätap amuyasjjani ucqhajja, uqhamarac Judästi chhojjrinacapa uñjjatasjjaraquini ucqhajja, Efrainajj Asiriaruw sarani ucanquir jach'a reyit yanapa mayiñataqui, ucampis jupajj janiw c'umaraptayancaniti, janiraquiw chhojjrinacapsa kolljjatancaniti.\nCunjämatejj mä leonajj jaljjatejja, uqhamracwa nayajj lurä Efrainampiru Judá marcampirojja; naya pachpaw jupanacarojj jisc'a jisc'a tucjawayasinsti, sarjjaraquïwa; catuntaraquïwa, ucatsti janiraquiw qhitis aparquitaniti.\n“Ucatsti utjäwejjaruw cuttawayjjä, jupanacan juchanacap uñt'asiñapcama, nayar thakeri jutapjjañapcamaraqui. ¡Llaquisiñanacapanwa nayarojj thakapjjetani!”


Mä toketjja ajjsararactwa, cunapachatï purincä ucqhajj jan inas jumanacarojj cunjämtï muncta uqham jicjjatapcchïmati, ni jumanacas nayarojj cunjämtï munapcta uqham jicjjatapcchitätati. Inas utjchini ch'ajjwañanaca, envidiasiñanaca, colerasiñanaca, maynic cuns munirïñanaca, c'umisiñanaca, jach'a jach'a tucuñanaca, pejjtusiñanaca.\n Qhititï uñisirïtapa imt'asqui ucajja, c'ariwa; qhititï ch'ajjwanaca aptqui ucasti, jan amuyt'aniwa. Wali parlañanjja jucha lurañawa utji, ucampis horasapar amuct'añasti yatiñ cancañanquiwa.\n Jucharar jaken arunacapajj masinacaparojj tucjiwa, ucampis asqui jakenacan ch'iqhi cancañapaw khespiyi. Asqui jakenacan nayrar sartatapatjja marcajj cusisiwa; ñankha jakenacan jiwatapatjja cusisiñat t'iscti. Asqui jakenacan suma luratanacapampiwa marcajj jach'ar aptasi, ucampis jucharar jakenacan arunacapasti tucjiwa. Jan amuyt'an jakejj jake masiparojj jisc'achiwa, ucampis amuyt'ani jakejja amuquïsquiwa. Arunaca apnakerejj takwa parli, ucampis asqui jakejja imjjäsiwa, janiw qhitirus arsquiti.\n Arunac apnaker jaken parlatanacapajja suma mojjsjamawa, ucampis chuyma mankheru mantasinwa jan walt'ayi. Jopana jayrasiri jakejj, ¡tucjirina jilapawa! Tatitun sutipajj imantasiña jach'a torrer uñtatawa, asqui jakenacajj jupan ucar imantasiñataqui jutapqui ucanacataquejja. Kamiristi amuyasiwa jupan yänacapajj, mä marcar alto perkanacampi muyuntatäcaspa uqhama. Jach'a jach'a tucuñanjja, aynacht'añawa utji; llamp'u chuyma tucuñansti, jach'ar aptatäñawa utjaraqui. Maynin arunacapa jan sum ist'casina arsuñajja, jan amuyt'anïña, mä p'enkaraquiwa. Usutarojj ch'am catjjatatapawa wayjjäsi, ucampis ch'am thayjtatarusti, ¿qhitirac wayjjäsispasti? Yatiñan jakenacampi, ch'iqhi jakenacampiwa yatiñ cancaña thakapqui ucjja jicjjatapjjaspa. Mä wajjt'äwi churatapampejja cawqhacamas mantascaquispawa, uqham luratapampejja jilïrinacan ucarus puriscaquiwa. Qhititejj jupa pachpata arsusqui ucan arupajja walicjamaquiwa, ucatsti cunapachatï jupa conträqui ucajj purini ucqhasti, takwa khansuyi. Ch'ajjwañanacarojj Tatituw chekaparu uñjañapampi tucuyi, ucatsti yakha yakharacwa ch'amaninacar jaljtayi. Chuyma usuchjat jilatajja, jach'a perkanacampi muyuntayat marcjamäjjewa, janiraquiw cun ist'añsa munquiti. Jila pura ch'ajjwañanacasti, cunjämatï mä palacion rejanacapajj jan pascaya wali uchantatäquejja uqhamaw jaljtayaraqui. Sapa mayniwa sist'asiñcama mank'ani, suma arunac parlatapata. Jiwañas jacañasa parlatatjamwa waquisi; qhitinacatejj sinti parlapqui ucanacajj jan walt'añampiwa t'akhesini.\nArunac apnaker jakejj jan arsuñäqui uca arunacjja arsuscaquiwa, uqhamajj arunac apnaker jakenacampejj jan mayachasimti.\nJan lawampejj ninajj jiwarjjaquiwa; arunaca apnakeritejj jan utjqui ucqhajja ch'ajjwanacajja tucusjjewa.\nÑankha arsuñat lajjram jarc'akam, c'ari arsuñat lacam jithektayam;\nUñisirinacajj tantachasisin mayar tuct'asaquiw achusipjje, juchajjats t'akhesquirist uqham amuyapjje.\nTatay, lacajj jarc'añatac mä jarq'ir ucharapita, lacanacajj jan jist'arañatac mä uñjir uscurapita.\n Jan amuyt'an jakejj parlatanacapampejja jan walt'añaruwa manti, jan wali parlatapatwa jawk'jatas uñjasiraqui. Jan amuyt'an jakejj parlatapampejja jupa pachpa tucjatäñaruwa purisqui; parlatapampejja mä lazompjamawa cuncaparu uchantasisqui.\n Ucat juc'ampisa, utat uta sarnakasajja jayraw tucupjje, ucatsti janiw jayraquit tucupqui, jan ucasti arunacwa apnakapjje, take cun yatjjatañ munasa, jan waquisqui ucanac parlasaraqui. Ucatwa muntjja tawako ijma warmin casarasiñapa, wawanacanïñapa, utapsa sum apnakañapa, uqhamat uñisirinacaparojj amuct'ayañataqui.\n Iyawsäwi toket khanañchatäquis ucjja sum catjjäsiñaparaquiwa, k'oma chuymanïñaparaquiwa. Nayrakatajj yant'atäpjjañapawa, ucat jan cuna juchanïpcchi ucajja, diácono cancañjj luraspawa. Uca pachparaquiw warminacas respetompi sarnakapjjañapa, jan arunac apnakeriraqui, suma amuyumpi sarnakasa, take cunans chekap lurasaraqui.\n Jan lawampejj ninajj jiwarjjaquiwa; arunaca apnakeritejj jan utjqui ucqhajja ch'ajjwanacajja tucusjjewa. Nina sanc'ayañataquejj q'illimiwa munasi; nina naqhayañataquisti lawaraquiw munasi; ch'ajjwanaca utjañapataquisti arunac apnakeri jakew munasi. Arunaca apnakañajj jaketaquejj mojjsjamawa, ucampis chuyma mankhekamawa purt'i.\n Cunayman jan chekap lurañanacampi phokhantatäpjjaraquiwa [k'añu lurañanacampi,] ñankha amtañampi, mich'asiñampi, jan wali amtañampi, envidiasiñampi, jak jiwayañampi, uñisisiñampi, sallkjasiñampi, maynit mayni contra parlañanacampi phokhantatäpjjewa. Jake masinacapatjja jan walinac parlapjje, Diosarusti uñisipjjaraquiwa, ñankhanacaracwa arsupjje, wali wali tucurinaca, jach'achasirinaca, jan walinac uñstayirinaca, awquipar jan jaysirinaca, jan amuyt'irinaca, cuntejj arsqui ucar jan phokherinaca, jan qhuyapayasirinaca, jan jake masiparus perdonirinaca, jan munasiñ chuymaniraqui. Jupanacajj sum yatipjje cuntejj Diosajj jupanacan lurañap munqui ucjja, yatipjjaraquiwa uqham jan walinac luririnacajja jiwayatäñapa ucsa, ucampis jupanacajj lurasipcaquiwa, mayninaca uqhamanaca luripansa juc'ampwa uñjañ munapjjaraqui.\n Chuyman jilïrinacasti jan camscayäpjjpan, ajjsart'añani, suma amuyuni, suma iyawsañani, munasiñani, uqhamarac llamp'u chuymani. Uqhamaraqui jilïri warminacajj suma sarnakerïpjjpan. Janiraqui aru apnakerïpjjpati ni machirïpjjpasa. Mayninacataquisti mä sumar uñtatäpjjañapawa. Uqhamat tawak warminacarus chachanacapar munañ yatichañataqui, uqhamarac wawanacapar munañsa. Suma amuyunïpjjañapawa, k'oma chuymaninaca, uqhamarac utapsa sum apnakerinaca, suma chuymaninaca, chachanacaparus ist'irinaca, jan qhitisa Diosan arupatjja jan wali parlañapataqui.


Guery Vargas, Bolivia anatäw taripiriw VAR ukx Chilemp Japónamp anatapkan ukanx apnaqani\nGuery Vargas, anatäw taripiri (Jamuqa: Anatäw Uñjir Kamanan uñt'ayata)\nTata Guery Vargas Carreñox Chilemp Japónamp anatapkan ukanw jichha arumax VAR ukx apnaqani, jupax Uru Urun yuritarakiwa, Chilemp Japónampix 2019 Awiya Yala Anatäwinw katjasipxani. José Antelomp Edwar Saavedramp chikaw apnaqani, ukhamw CONMEBOL ukankirinakax amtawiyapxi.\nTata Vargasax pä kutiw akampix Awiya Yala anatäwin taripxi, 2016 maranx Estados Unidonw anatayawiyaraki. VAR ukx Ecuadoramp Haitímp anatawiyapki ukanrak apnaqawiyaraki, ukanx Ecuadoraw Haitírux 4-0 atipt’awiyi.\n20 maranit sullka uraqpach anatarirnakax Polonian anatawiyapki ukatw tata Vargasax puriski, ukanx VAR ukw apnaqawiyarakiki. Tata Guery Vargasax suxta kutiw anatäw qalltkipanx VAR ukx apnaqawiyatayna, maywa anatäw tukuykipanx apnaqawiyarakitayna. Chilemp Japónampix 7:00 arumäkipanw anatañ qalltapxani, “C” taman atipt’añatakiw katjasipxani./RAR


k'apisiñapajj mä juc'ataquiquiwa, munasiñapasti wiñayataquiwa; jayp'u tokerutejj jachañajj puristanejja, willjta tokerojj cusisiñaw utj- jjestani.\nTatitojj llaquimp aynacht'atanacan jac'apancasquiwa, jupanacar khespiyañataqui, aynacht'at chuymanacap waytañataqui.\nLlaquejj jakerojj mayjt'ayiwa; suma arusti cusisiyiwa.\nTatitojjay, jumaw takpach amtatanacajjar uñt'tajja, janiw aykotanacajjajj jumatac imantasquiti;\nChekpachansa sinti yatiñanïñanjja, janiw samarañajj utjquiti; juc'ampi yatiñanïñanjja juc'ampi t'akhesiñaquiw utjaraqui.\n Ucatsti mä jach'a aru ist'aracta alajjpachat art'asiniri: “¡Acajjay, Diosajj jichhajj jakenac taypinwa jaqui! Jupanacampiw jacani, jupanacasti marcapäniwa. Dios quipcaraquiw jupanacampïni, jupanacan Diosaparaquïniwa. Diosajj take jachanacapwa nayranacapatjja picharani, janiraquiw jiwañas, jachañas utjcjjaniti, warariñasa ni usuyasiñasa. Take cunanacatï nayrajj utjcän ucanacajj tucusjjewa” sasa.\nChuymaman llaquisiñanacapjja apanucum, uqhamarac jan walt'añanacsa, waynanacana suma urunacapasa inamayaquïtapa laycu.\n Janiw mank'ats umats t'akhescjjapjjaniti, janiraquiw intis naqhantcaniti, lupis jupanacarojj jan walt'aycaraquiniti. Trono taypincquis uca Corderow jupanacarojj ovejanacarjama awatini, jacquir uma jalsunacaruw anaquiraquini. Diosasti take jachanacap nayranacapat phiscurjjani” sasa.\n Ucatsti Job chachajja sartasinjja wali llaquin phokt'ataw isinacapa ch'iyanokasïna, ñic'utapsa mururasisaw quillt'asisa yupaycharaquïna. Jupasti sänwa: “Nayajj taycajjan puracapatjja k'alalaquiw nasta, k'alalaquiraquiw cuttjjaraquëjja. Tatitu Diosaw take cunsa churitu, ucatsti jupaw apakasjjaraquitu. Ucampis ¡Tatitun sutipajj jach'añchatäpan!” sasa.\n Ucatwa jumanacajj wali cusisita sarnakasipjjtajja, inas waquisiracchi mä juc'a pacha cunayman yant'anacan t'akhesipjjañama ucasa. Jumanacan iyawsañanacamasti mä korir uñtataw ninampi yant'atäñaparaqui. Cawquïri iyawsañatï uca yant'anaca pasqui ucasti uca tucusir korit sipansa juc'ampi jila alaniwa. Uqhamatpï jumanacan iyawsañanacamajja, yant'atäsinjja sumat uñt'atänejja, jach'aru aptataraquïniwa cunapachatejj Tatit Jesucristojj jutcani ucapachajja.\n —Yatichiri, ¿cawquïr camachis taket sipansa wali jach'ajja? —sasa. Jesusasti juparojj sänwa: —‘Tatit Diosamaruw munäta take chuymamampi, take almamampi, take amuyumampiraqui.’ Acawa taket sipansa jach'a camachejja. Payïri camachisti ucar uñtataraquiwa: ‘Jake masimarusti juma quipcarjam munaraquim.’ Aca pä camachi arunacjjar utt'ayatawa Moisesan yatichäwipasa, uqhamaraqui profetanacan yatichäwinacapasa.


Éxodo 30 - Holy Bible [Aymara Bible 1997] - (Éxo 30)\n“Luraraquim mä altara acacia sat maderata incienso nact'ayasin loktañataqui.\nUca altarasti cajonäñapawa largorojja pusi tunca pheskan centimetroni, anchorusti pusi tunca pheskan centimetroni, altorusti llätunc tunca centimetroniraqui, uqhamarac uca altaran wajjranacapasti altarampejj mayaquïñapawa.\nUca altar amsta patarusa, puspach thiyanacarusa, wajjranacarusa korimpiwa lip'suyaraquïta, uqhamarac thiyanacatsa korimpiraquiw ucharaquïtajja.\nUcjjarusti ucharaquïtawa argollanaca sapa thiyanaca mankheru, purap thiya esquinarusti pä argollanaca, uqhamarac maysa purap thiya esquinarojja pä argollaraqui ucanjama lawanaca pasayañataqui, ucatsti uca lawanacampi callañataqui.\nUca altar callañataquisti acacia sat lawanacataraqui waquicharaquim jach'anaca, ucatsti korimpiraquiw patat lip'suyäta.\nUca altarjja uchätawa sumar mantäwi arca imt'qui uca velo nayräjjaru, uca chekanwa nayajj jumampi jiquisëjja.\nAaronasti sapärmanthi alwata mantcani mechanac waquichiri ucqhajja, altararojj suma k'apquir incienso nact'ayañapajja.\nUqhamarac jayp'u horasarusti cunapachatejj mechanaca nactayir sarcani ucqhajja inciensjja nact'ayañaparaquiquiwa. Ucsti lurapjjañanacamawa Tatitun nayrakatapanjja wiñayan wiñayapa.\nUca altar patjjarusti janipuniw yakha casta incienso, ni cuna casta achuri ofrenda loktatsa nact'ayätati, uqhamarac ni vino ofrenda churatsa warjjataraquïtati.\nAca altarasti Tatitur loktatäniwa, uca laycusti Aaronajj maranjja maya cutiw wajjranacaru sacrificio loktata uywan wilapampi jawt'ani jucha luratanacat pampachatäña jicjjatañataqui. Uqhamsti sapa marawa wiñaya uca altararojj sacrificio loktapjjañamajja juchat pampachasïwi jicjjatañataquejja.”\nTatitusti Moisesaruw parläna:\n“Cunapachatejj israelitanacar jact'cäta ucqhajja, jupanacasti sapa mayni jakew Tatiturojj cunatejj jacañapat churañäqui uca churapjjañapa, jani cuna casta jiwayir ususa utjañapataqui cunapachatejj jact'cäta ucqhajja.\nTake qhitinacatejj jact'atäcani ucanacawa Tatiturojj churapjjañapajja pheska gramo kollke, ucasti kollan chekancqui uca tupun chicatapawa.\nQhitinacatejj pä tunca maranit amstaru jact'atäpcani ucanacajja takeniw Tatiturojj cunatejj jacañapat churañäqui uca churapjjañapajja.\nCunapachatejj sapa mayni jakejj Tatituru jacañapat churapcani ucqhajja, janiw mä kamiri jakejja pheska gramo kollketjja jila churañapäquiti, ni mä pobre jakesa ucat menosjja churañapäcaraquiti.\nJumasti israelitanacatjja sapa mayni jakejj jacañapat kollkenaca apanipcani uca apthapisasti, Tatitumpi Jiquisiñ Carpan culto lurañataquiw churäta. Uqhamata Tatitojj israelitanacata amtasiñapataqui, jupanacajj sapa mayni churjjapjjatanacapa jacañanacapata.”\nDiosasti, Moisesar parlasinjja sänwa:\n“Mä tinaja bronceta jarisiñataqui luram; ucatsti uca tinaj-jja umampi phokt'asawa uchäta tantachasiñäquis ucata, altarampi taypiru.\nUcatwa Aaronampi, wawanacapampejj jarisipjjani amparanacapsa, uqhamarac cayunacapsa.\nJupanacasti jarisipjjañapawa Tatitumpi Jiquisiñ Carparu mantañataquejja, uqhamarac altararu jac'achañataquisa Tatitur ofrenda loktasa naqhayañataqui, uqhamata jan jiwañapataqui.\nUqhamasti jan jiwañapataquejja jarisiñapawa amparanacsa, uqhamarac cayunacsa. Uqhama lurapjjañapataquisti wiñaya ley churatawa Aaronaru, uqhamarac wawanacapan wawanacaparusa.”\nTatitusti Moisesar parlasinjja sänwa:\n“Jumasti ajllim suma k'apquir kokanaca, mä sojjta kilo suma mirra, quimsa kilo canela, uqhamarac mä quimsa kilo suma k'apquir caña.\nMä sojjta kilo casia sat koka, kollan chekancqui uca tupuparjama; uqhamarac quimsa litro chicatani aceite oliva sata.\nTake ucanacatwa aceitjja luräta loktañataqui, cunjämtejj mä perfume lurirejj lurqui uqhama. Ucatsti uca aceitejja kollanäniwa loktäwinacana warjjatañataqui.\nUcatsti uca aceitempiwa loktäta Tatitumpi Jiquisiñ Carpjja, uqhamarac sumar mantäwi arcarusa.\nUqhamaraqui cuna mesatejj utjqui ucsa take yänacapampi, candelersa yänacapampi, incienso loktañ altarsa,\nsacrificio naqhayañ altarsa take yänacampi, uqhamarac jarisiña tinajsa.\nTake ucanacwa uca aceitempi warjjatt'asina Tatitur loktäta, take ucanacawa kollanäni, uqhamarac cunanacatejj ucanacaru jac'cani ucanacajja loktatäjjaraquiquiniwa.\n“Uqhamaraquiw uca aceitempejj warjjataraquïta Aaronaru, uqhamarac wawanacaparusa loktañataqui uqhamata nayan sacerdotenacajjäpjjañapataqui.\nUcatsti israelitanacarojj aqham sätawa: ‘Wiñayaw aca aceitejj kollanäni loktañataqui.\nJanipuniw jumanacajj aca aceitempejj qhiti jakerus warjjatapjjaquïtati, ni aca kollana aceiteru uñtatsa yakha aceitjja waquichapjjaraquïtati. Aca aceitejja kollanawa uca laycusti jumanacajj kollanatwa uñjapjjañamaraquejja.\nUcampis qhititejj aca aceite quipcaqui lurcani yakha aceite, uqhamarac aca kollan aceitempi qhiti jakerusa warjjataraquini ucajja jumanac taypitjja jiwayatäñapawa’ ” sasa.\nTake ucanacata waquicht'am suma kollan incienso jayun cuna. Ucanacsti suma pitthapïta cunjämtejj mä perfume lurirejj lurqui uqhama.\nMä chicatsti suma ñut'u q'iyjasinjja arca nayrakataruw uchäta Tatitumpi Jiquisiñ Carpa mankhana, cawqhantejj nayajj jumampi jiquiscañäni uca chekaru; aca inciensosti wali kollanäniwa jumanacataquejja.\nCawquïr incienstejj waquichäta uca quipca inciensjja janiw yakha qhitis waquichañapäquiti. Aca inciensojj Tatitunquiwa, uca laycojja jumanacataquejj kollanäniwa.\nUcampis qhititejj yakha incienso waquichcani k'aphichasiñataqui ucajja jumanac taypinjja jiwayatäñapawa.”


Arabia Sauditax clérigo chiita Nimr Al Nimr juparuw “Terrorismo” ukatapat juchanchi · Global Voices Aymarata\nJaqukipäw uñt'ayata/apkatata 3 Chinuqa phaxsi 2016 18:44 GMT\nAka blog ullart'apxañäni বাংলা, Español, Français, عربي, English\nArabia Saudita anunció la ejecución del prominente clérigo chiita jeque Nimr Al Nimr condenado por actos de «terrorismo». Crédito: Talkhandak.com (CC BY 4.0)\nArabia Saudita markanx nayrür samarañ urux 47 “terrorismo” juchanchat jaqiruw jiwayapxani sasaw yatiyasïna, juk’ampirus uka taypinx mä líder de las protestas contra el gobierno que tuvieron lugar en la provincia oriental de la monarquía absoluta al inicio de la denominada Primavera Árabe, Nimr Al Nimr sutiniriw jiwayasin sasaw qhanañchapxäna.\nMä yaqhip tuyts ukanakanxa, saudita Ahmed Al Omran yatiy yatiyirix (agencia de noticias estatal saudita) ukanaw yatiyäna:\nArabia Saudita 47 terrorismo ukxta jikxatatayna, ukankarakiw clérigo chiita Nimr al-Nimr ukaxa\nJuk’ampirus Arabia Saudita markanx Al Qaeda ultrafanático del islam sunita taypinkirinakax, jiwayat uñjasipxarakitaynawa. Omran tuytiyataynawa:\nJichhürunakanx jiwayäwinakax ataques terroristas Al-Qaeda Arabia Saudita uksat 2003 ukhamarak 2006 maranakan yanqhachäwipawa.\nAka “jisk’achat tama” ukax medios sociales ukan wali qhananchatapuninwa.\nDavid Kennerax akham qhananchi:\nEjecución de Nimr al-Nimr ukhamarak miembros de Al Qaeda por Arabia Saudita ukanakax estrategia de Assad pankataw juti sänwa.\nKhä uywanakarjam jiwayäwix Arabia Saudita markanx 12 utjäna sanwa:\nMinisterio del interior, ukax 12 chiqanakanw uywanakarjam jiwayäwayi sänwa.\nUkat uka jiwayäwinakax instituciones religiosas sauditas jupanakan ch’amañt’at uñjasïna:\nTV ukanx Jach’a mufti sauditax uka juchansüwinakax wal walikipuniw sänwa.\nNimr, Awamiyat markata, provincia oriental de Arabia Sauditat jaqix régimen sauditar kunayman amthapïwinakamp ixwsüwinakamp thithiyiriwa, ukhamarak jilïr irpirtuqiw 2011-2012 maran utjäna. Ukatx jupax willka kuti paxsin 2012 maranx kayupat pallapallanakan illapt’ayasïsinx mutuñ utar jist’antayasirakïna, ukatx taypi sata paxsin 2014 maranaw “jan soberano ukar yäqatapat” ukhamarak yaqha juchanakapat jiwañapam juchañchsuyasïna.\nSiwirnawtanakax Twitter ukanx Nimr ukan apnaqäwpataw arsupxi.\nNasser Weddady norteamericano, mauritano ukankirix arsuwa:\nNimr Al Nimr jiwayäwix mä mayj pachaw sectarias ukar jaljtayäwipaxa uka ninjam naktayañatakixa .\nJupax 37K arkirinakapatakix Twitter ukan akaw apkatäna:\nNimr Al Nimr jupax tiranos, sunitas ukat chiitas ukanakan arsuwinakapatwa asxaräna.\nJan arabia uraqin jakirinakjam kikip lup’ïwinikañan ukjax janchisax jan walt’äwiruw purispa, kunjamakitix mutuñ utar llawintata, t’aqhisiyata ukhamarak jiwataw uñjasna.\nRawya Rageh jupax 83.3K arkirinakapax Nimr ukan jiwataparux khatattäwinakaw ukjanakan uñstuspa sänwa:\nAka clérigo chiita Al Nimr jach’a p’iqt’irin jiwatapax 2016 maranx jupats juk’ampinakaruw uñstayaspa.\nIrán markax Nimr jupan jiwatapatx Arabia Saudita tuqiruw p’arxtäna kunjamakitix terroristas ukhamarak extremistas takfiri (radicales sunitas) jupanakaruwa, ukham críticos ukanakar jiwayata ukhamarak jisk’achjatatxa ch’amancht’i sasa.\nNimr jupan jiwatapax juk’amp sartäwinakaruw uñstayaspa. Juk’ampirus jamuqanak Twitter ukar apkatt’atanx isthapit k’añaskunakaw chiitas ukjanakan sarnaqirjamäna inas ch’axwtäwinak sartchisp ukhamaw amuyasïna:\nBahréin markana, kawkhantix 2011 maratpachax 14 anata paxsinx ch’axwäwinakax utjki, uka ch’axwirinakax walxa chiqanakanaw thakhinakar yatiyäw yatisax misthupxatayna.\nBahréin markanx walxa chiqanakanaw mártir Nimr jupar jiwayañatak amtatätapat sartäwinakax utjäna.\nBahréin markankirinakax Nimr Al Nimr jupar jiwayatätapatx walpuniw thithipxäna.\nMaymära (2015), Arabia Sauditax 158 jaqinakaruw jiwayi, ukax mä urunx pä jaqirus jiwaykasp ukhamanwa, juk’ampirus 1995 marat jichhakamax janipuniw ukja jakhuwinakax utjirikiti.


Global Voices Aymarata · Medios ciudadanos ukan qillqatanaka Aka tuqita Costa Rica\nIsturyanaka Aka tuqita Costa Rica 26 lakan phaxsi 2014\n26 lakan phaxsi 2014\nMayni jakapachatjatan arupa Qillqiri Gabriela Garcia Calderon Orbe · Enlace · Citizen Media 16 anata phaxsi 2014\nSalvador ukhamarak Costa Rica markanakanx segunda vuelta electoralaw utjawayarakini Qillqiri Silvia Viñas · Enlace · El Salvador 3 anata phaxsi 2014\nCosta Rica markanx wasitatw machaq jilïr irpirir chhijllawayapxi Qillqiri Roy Rojas · Enlace · Citizen Media 10 jallu qallta phaxsi 2012\nCosta Rica: Jilïr irpir kullakax Declaración por la libertad en Internet ukxatw rixuntawayi Qillqiri Renata Avila · Citizen Media Kullaka Laura Chinchilla, jilïr irpiri Costa Rica markata, Declaration por la libertad en Internet ukwa rixuntawyi (firme) ukatx uraqpachan p'iqt'irinakaruw jawillt'äwi jutïr urunakan askinjam sartañapataki.\n23 taypi sata phaxsi 2012\nCosta Rica: Silvestre uka jakäwir arxatañatak kamachinak luratax sarantaskiwa Qillqiri Jenny Cascante Gonzalez · Citizen Media Nayrüru 10 uru taypi sata phaxsit 2012 maranx Laura Chinchilla irpirix mä decreto rixuntawayatayna, laq'u uywanakar arxatañataki.\nJawillt'äwi: TIC uka apnaqäwinakatak Nicaragua ukat Guatemala markanakan jikthaptäwinaka Qillqiri Eddie Avila · El Salvador Nicaragua ukat Guatemala markanakan medios digitales uka apnaqir wayna tawaqunakatak chiqancht'at yatichäwix apaskan ukarux Rising Voices ukax chikancht'asinïwa.\n23 qasäwi phaxsi 2012\nCosta Rica: Taqit Sipan Jach’a Qull Makhatkasa Qillqiri Juliana Rincón Parra · Arte y Cultura Costa Rica-n taqit sipan jach’a qullux Cerro Chirripó-wa, ukat qutat akax 3820 luqanakankarakiwa. Walja maranakan makhatkatapxañapatakix walja pachpan jakirinakaru, ukat anqäxankirinakaruw jawskatawayi: aka qhiphïr wiriyunakax... 10 achuqa phaxsi 2012\nIbero-americano blogueo atipt'asiwix q'axull wayn tawaqunakaruw jawillt'i “¿Kunsa ullaraskta?” ukham jiskt'ampi Qillqiri Silvia Viñas · Enlace · Argentina 31 llamayu phaxsi 2011\nMundial uksan qulqituqita: Warminakax pisinkäwita, irnaqäwita, manunchjasiwit lup'ipxi Qillqiri Juliana Rincón Parra · África Subsahariana Museo Internacional de Mujeres [IMOW] ukanw línea tuqix warminakxata, qulqi tuqita uñacht’ayasiwayi, Sudán, Dinamarca, Filipinas, Estados Unidos, Costa Rica, México ukatx Argentina uka markanakanx kunjams... 6 jallu qallta phaxsi 2010


Kirguistán markanx rayuw 120 iwijar puritayna ukatx parlamentarias ukampiruw kikipt’ayaw amuy qhanstayi · Global Voices Aymarata\nJaqukipäw uñt'ayata/apkatata 12 Willka kuti phaxsi 2016 21:33 GMT\nEvgenniya Berdikova Akaw mä uñacht'äwixa. Maynix qhanakw [Kirguistán] uksan cosmos ukar 120 iwijax qhisphiyatañapaw sasin yatiyi.\nAzamat Mamytkhan Janiw uka 120 iwijaxa, yaqha 120 iwija!\nBakyt Moldozhanov Akax mä p'arxtäwiti? mayanx iwijanak lantix [parlamentarios jupanakaspasti]?\nIwijanakat ukhamarak iwij awatirits wali muspkayawa, llaki ukhamawa legisladores jupanakatakix amuykayawa.\nSuxta maraw mandato constitucional ukan irnaqata ukampirus jitt'ayatawa, legislativo ukax uywa uywachañatakiw lurawayi, ukatx parlamentarios jupanakax legislación frívola ukat llamp'u chuyma ukaruw arxati derechos fundamentales ukaruw janiw si.\nLegisladores jupanakarux uñt'ataxiwa 2011 maranx ukakipkarakiw utji Jilïr irpirin yanqha ajayunak apsuñax yant'atawa, ukampirus janiw wakisiwaykiti markanx ukakipkakiw sarataski.\nProvincia china, Xinjiang markan Kirguistán markamp qurpasinx Tien Shan, mä rayux 143 iwijaruw jiwayatayna ukakipkarakiw 30 iwijax askxatapxatayna ukax 2012 maran ukham uñjasiwayi.


Modulación | Sum liytʼañataki yatichañataki\n¿KUNSA LURAÑAMA? Kuntï yatichañ munkta uk istʼirinakan amuyapjjañapatakisa, chuymar purtʼañapatakisa janiw mä igualak parlañamäkiti, jan ukasti jachʼata, jiskʼata, ratuki, kʼachata ukhamwa parlañama.\nJachʼataraki jiskʼataraki parltʼam. Wakiskiri yatichäwinak qhanañchañatakisa, istʼirinakar chʼamañchtʼañatakis jachʼatwa parlañama. Diosan juchañchir arunakapjja, jachʼatwa arsuñamaraki. Llakisiñ arunaka, ajjsarayir arunak parlkäta ukhajja, jiskʼatakwa parlañama. Atencionamp istʼayasiñ munkäta ukhajja nayraqatajj jiskʼatakwa parlañama, qhanstayañ munkäta ukjja jachʼatwa parlañamaraki.\nJaniw jachʼatakpun parlañamäkiti, ukham lurasajj istʼirinakarus toqjkasma ukhamäspawa. Janirakiw sinti jachʼatsa ni sinti jiskʼatsa parlañamäkiti, ukham lurasma ukhajja janiw istʼjjapjjeristamti.\nParlatam mayjtʼayam. Jaqenakajj kusisitäpki jan ukajj llakitäpki ukhajj kunjamsa parlapjje ukhamwa parltʼañama.\nKʼachataraki ratukiraki parltʼam. Taqe chuyma parlaskatam amuyapjjañapatakejja, ratukiw parltʼasma. Mä wakiskir yatichäwit parlañ munkäta ukhasti, kʼachatakwa parltʼarakisma.\nKʼachat parlkäta ukhajja, janiw mä akatjamat ratuk parlañ qalltañamäkiti. Ukham lurasajj istʼirinakaruw sustjasma. Janirakiw sinti ratuk parlañamäkiti, ukham lurasma ukhajja, janiw istʼirinakajj kuntï siskäta uk amuyapkaniti.\nSum liytʼañataki yatichañataki: Modulación


Bible in one year - Aymara Bible 1997 - May 2\n1. Tatitun arcapasti pakallko phajjsiw filisteonacan orakepancatayna.\n2. Uca khepatsti filisteo jakenacajj sacerdotenacampiru, yatiri jakenacampiruw jawsthapipjjäna, jisct'añataqui: —¿Cunsa lurañäni Tatitun arcapampejja? Sapjjeta, ¿cunjämatsa arcajj cutt'ayatäjjaspa? —sasa.\n3. Jupanacasti sapjjaraquïnwa: —Jumanacatejj Israelan Diosapan arcapa cutt'ayañ munjjapjjstajja, jan uqhamacjja cutt'ayapjjamti, jan ucasti mä cunsa Tatiturojj churapjjam qhuyapayasiñapataqui. Uqhamatwa jumanacajj c'umarachatäjjapjjäta, amuyapjjaraquïta cunatsa uca jan walt'äwinacajj jutqui —sasa.\n4. —¿Cunaraqui qhuyapayasiñapataqui churapjjeriststi? —sasaraquiw filisteonacajj jisct'apjjäna. —Korit lurata pheska tumorar uñtatanaca churapjjam filisteonacan sapa mayni jilïrinacapata, uqhamarac uca pachpa korita pheska achacunacampi cuna, niyaquejjaya jumanacasa, jilïrinacamasa uca pachpa t'akhesïwimpi t'akhesipjjstajja.\n5. Uca laycu jichhajj korit uca tumoranac lurapjjam, uqhamarac marcasa t'unjquis uca achacunacar uñtasitanacsa lurapjjaraquim, ucatsti Israelan Diosaparu jach'achapjjaraquim, inampisa jumanacarojj jani mutuyjjapjjeristamti, diosanacamarusa, jumanacan orakenacamarusa.\n6. ¿Cunatarac jumanacasti egipcio jakenacjam jan amuyt'anïpjjätasti? Faraonar uñtata, jupasti cunapachatejj Israelan Diosapajj ch'amampi jupar uñjäna ucqhaquiw israelitanacarojj antutjjänjja.\n7. Uqhamasti mä machak carreta lurayapjjam; ucatsti pä kalluni vacanac thakhapjjaraquim, uca vacanacasti janipuniw cunapachas yugompejj yapt'atäñapäquiti, ucatsti uca carretaru yapcatapjjam, kallunacapasti janiw jupanacampi chica sarapjjañapäquiti, jan ucasti vaca uyur t'akakatäñaparaquiwa.\n8. Ucatsti Tatitun arcapjja janc'aqui uca carretjjaru apjjatapjjam, maysa tokeru uscusa, mä cajonaru, cuna korit lurat yänactejj qhuyapayasiñapataqui uscupcäta ucanacjja, uca cajonar uchapjjam. Ucatsti uca carretjja antutnucjjapjjam.\n9. Ucampisa wali uñch'uquipjjaraquim, uca carretatejj Bet-semes sat orakep tokeru sarjjanejja, ucapachajj yatiñäniw Israelan Diosapajj jiwasar mutuyatapa, ucampisa janitejj orakep tokeru sarcani ucapachajj yatiraquiñäniw mutuyäwisajj jan Israelan Diosapat jutatapa, jan ucasti mä jan walt'añaqui jiwasar jutatapa.\n10. Ucatsti uca jakenacajj uqhamwa lurapjjäna. Pä kallun vacanacwa irptanipjjäna, uca carretaruw yapcatapjjäna, kallunacapsti vaca uyuruw jist'antapjjaraquïna.\n11. Ucatsti Tatitun arcapjja uca carretaruw apjjatjjapjjäna, uqhamarac mä cajarusti korit lurat achacunaca, uqhamaraqui tumoranacar uñtasitanacsa uchapjjäna.\n12. Ucatsti vacanacajj Bet-semes sisquis uca thaquinjamwa sarjjapjjäna, warart'asisa, chekacracwa sarjjapjjäna, jan cawcsarus sarakasa. Filisteo jakenacasti khepapataracwa arcapjjäna, Bet-semes sisqui uca korpacama.\n13. Bet-semes chican jakir jaquinacasti vallencasipcaraquïnwa, trigo yawisa, uñtasinsti Tatitun arcapwa uñjapjjäna, uc uñjasinsti walpun cusisipjjäna.\n14. Cunapachatejj uca carretajj Bet-semes chekan Josuean orakeparu purjjän ucqhasti, ucqharuw sayt'äna. Ucansti mä jach'a kalaw utjäna, ucatsti jakenacajj uca carretan lawanacapjja phäñataqui wact'ayasinwa uca vacanacjja Tatituru sacrificiot loktjjapjjäna.\n15. Levitanacasti Tatitun arcapjja apakjjapjjänwa, uqhamarac cawquïri cajantejj korit lurat yänacajj utjcän ucanacsa, uca jach'a kaljjaruw uchapjjaraquïna; uca urusti Bet-semes chekan jaquir jakenacasti holocaustonaca, sacrificionaca Tatiturojj loktapjjaraquïna.\n16. Ucanac uñjasinsti filisteonacan pheska jilïrinacapajj uca urpachaw Ecrón tokeru cuttawayjjapjjäna.\n17. Uca korit lurat pheska tumoranacasti cuntejj filisteonacajj Tatituru qhuyapayasiñapataqui churapcän ucanacasti, Asdod, Gaza, Ascalón, Gat, Ecrón ucanacatänwa.\n18. Uqhamaraqui uca korit lurat achacunacasa, uca filisteonacan pheska jilïripan marcanacapajj kawkhäcantejj ucqharaquïnwa, take jach'a perkanacampi muyuntayat marcanacasa, jan perkani jisc'a marcanacas jacthapitaraquïnwa. Uca jach'a kalasti, cawqharutï Tatitun arcapa uchapcän ucajj jichhacamaw Josuean orakepancasqui Bet-semes chekana.\n19. Ucampis Tatitojj Bet-semes sat chekan utjasir mä kawkha jakenacarojj jiwarayänwa, Tatitun arcapa uñantapjjatap laycu. Pakallko tunca jakenacwa jiwarayäna, ucatsti jakenacajj walpun jachapjjäna uqham jach'a jiwaräwi Tatitojj jupanac taypiru apayanitapatjja.\n20. Bet-semes chekanquir jakenacasti sapjjaraquïnwa: “¿Qhitis sayt'aspa aca Kollan Dios Tatitu nayrakatanjja? ¿Jiwasat sarjjasinsti qhiti contrarac sarani?” sasa.\n21. Ucatsti Quiriat-jearim chekanquir jakenacarojj aca ewjja apayapjjäna: “Filisteo jakenacajj Tatitun arcapa cutt'ayanjjapjjewa, jichhajj jutapjjam ucatsti apasjjapjjaraquim” sasa.\n1. Uqhamasti Quiriat-jearim chekan utjasir jakenacajj jutasinjja Tatitun arcapjja apasjjapjjänwa, Abinadab sat jaken utaparuw jaytapjjaraquïna, ucasti mä kollu patancänwa; Eleazar yokaparuraquiw Tatitur catuyapjjäna uca arca uñjañapataqui.\n2. Pä tunca maraw pasjjäna cuna urutejj Tatitun arcapajj Quiriat-jearim satäqui uca chekaru uscutatjja, take Israel marcpacharaquiw Tatituru walpun thaktapjjaraquïna;\n3. ucatwa Samuelojj take israelitanacaru saraqui: “Jumanacatejj take chuymampi Tatitur cutt'anjjapjjäta ucapachajja, uca yakha diosanacamsa, Astarté diosanacamsa apanucjjapjjañamawa, ucatsti jacañanacamjja jupa saparuquiw churjjapjjañamaraqui, jupa saparuquiraquiw yupaychapjjañama. Ucapachaquiw jupajj take filisteo jakenacan amparapatjja khespiyapjjätam” sasa.\n4. Israelitanacasti chekapuniw Baal diosanacsa, Astarté diosanacsa apanucjjapjjäna, ucatsti Tatitu saparuquiraquiw yupaychapjjäna.\n5. Ucatsti Samuelojj saraquïnwa: “Take Israel jakenacarojj Mizpa sisqui uca chekar tantacht'apjjam, ucat nayajj jumanacatac Tatitut mayï.”\n6. Israelitanacasti Mizpa chekaruw tantacht'asipjjäna, ucanwa uma apsupjjäna, uca umwa waratatapjjäna mä ofrendäcaspas Tatitutaqui uqhama. Uca urusti ayunapjjänwa, khanwa arsusipjjaraquïna Tatitu contra jucha luratanacapjja. Uca Mizpa chekanjja Samuelojj israelitanacan jach'a jilïripa tucjjaraquïna.\n7. Filisteonacasti israelitanacan Mizpa chekan tantacht'atätap yatisinjja, filisteonacan jilïrinacapajj israelitanac contraw jutapjjäna. Israelitanacasti uc ist'asinjja wal ajjsarapjjäna.\n8. Samuelorusti sapjjaraquïnwa: “Tatitu Diosasaru mayiscaquim jiwasanacataqui, filisteonacan amparanacapat jiwasaru khespiyañapataqui” sasa.\n9. Samuelosti mä ovej kallu catusinjja uqhampachwa Tatiturojj sacrificiot loktäna, Israel marcataquiraquiw Tatitut wali mayïna, Tatitusti mayitaparojj ist'araquïnwa.\n10. Cunapachatejj Samuelojj sacrificio Tatitur loktascän ucapachaw filisteonacajj israelitanacaru nuwarañataqui jutapjjäna, ucatwa Tatitojj jupanacarojj mä jach'a khejjo khejjo apayani, ucatsti wali sustjasipjjaraquïna, uqhamatwa israelitanacajj atipjapjjaraquïna.\n11. Mizpa sisqui uca chekatsti israelitanacajj janc'aquiw mistuwayapjjaraquïna filisteonacar arctañataqui, ucatsti Bet-car sisqui uca aynachcamaw arcantapjjäna.\n12. Ucatsti Samuelojj mä kala ittasin Mizpa, uqhamarac Sen sisqui uca taypiruw ayruntäna, Eben-ezer sasaw suticharaquïna: “Jichhacamaw Tatitojj yanapasquistu” sasa.\n13. Filisteo jakenacasti atipjatäpjjänwa, janiraquiw mayampsa Israel marcarojj nuwiri jutcjjapjjänti; Samuelon jacañapcamasti Tatitojj filisteonac contrapunïnwa.\n14. Cawquïri marcanactejj filisteonacajj israelitanacat aparapcatayna ucanacasti Ecrón sisqui uca chekat kalltasina Gat sisqui ucacamajja wasitatwa israelitanacancjjäna. Uqhamatwa israelitanacajj filisteonacan amparanacapat orakenacapjja cutsuyasjjapjjäna, israelitanacampi, amorreonacampi sumancañaw utjaraquïna.\n15. Samuelosti take jacañapanjja Israel marcan jilïripapunïnwa.\n16. Sapa mararaquiw Betel, Gilgal, uqhamarac Mizpa sisqui uca chekanacaru sarirïna, take uca chekanacan israelitanacan ch'ajjwanacapa uñjiri.\n17. Ucatsti Ramá sisqui uca chekaruw cuttanjjaraquirïna, cawqhanccäntejj utapajj ucaru, ucqhatpachawa Israel marcarojj apnakaraquïna. Ucansti mä altarwa Tatitutaquejj sayt'ayaraquïna.\n1. Diosajjay, mayisitajjarojj ist'aquimaya. Janiquiy mayisitajjarojj jan ist'ir tucumti.\n2. [2-3] Jaysaquitaya, ist'araquitaya: llaquinacajjaw aynacht'ayitu. Uñisirejjan arupaw ajjsarayitu, ñankha lurir jakenacan wararitanacapaw qhathatiyitu. Cunayman llaquimpiw apjjatapjjetu, k'apisiñampiw catjañ munapjjetu.\n4. Ajjsarañaw chuymajjar manti, jiwayir ajjsarañaw catuntitu,\n5. mulljasiñamp ajjsarañampiw muyuntitu, ajjsarañat qhathatquiriw uñjasta.\n6. Ucat sista: “jamach'in chhekhapaniquïrista, ucapachajj thoktiristwa, samart'araquiristwa.\n7. Thoktasajj wali jayaruw sarjjerista, wasaran jacasjjerista,\n8. cunayman jach'a thayanacataquiw imantasjjerista, mank'antir tutucataquiw jaltjjerista, jach'a thayampita, jallumpit khespjjerista” sasa.\n14. Yatiñan jakejj juc'ampwa yatikañ muni, ucampis jan amuyt'an jakejja jan walinacampiw apayasi.\n20. “Cunapachatï Jerusalén marcaru ejercitonacan muyuntata uñjapcäta ucqhajja, yatipjjam uca marcajj janc'aqui t'unjatäñapa.\n21. Ucapachasti Judeanquirinacajj kollunacar jaltjjapjjañapawa; Jerusalén marcanquirinacasti ucatjja mistjjañanacapawa, uqhamarac pampanquirinacajja janiw marcarojj cutt'apjjañapäquiti.\n22. Uca urunacasti mutuyäwi urunacäniwa, ucan take cunatejj Kellkatanacanjj sisqui ucanacajj phokhasini.\n23. ¡Ay pobre warminaca qhitinacatejj ucürunacan usurïpjjani, jan ucajj jisc'a wawanacanïpjjanisa! Wali t'akhesiñaw orakenjj utjani, uqhamarac mä ajjsarcañ mutuyäwiw utjaraquini aca jakenacataqui.\n24. Yakhepanacajj guerran jiwarayatäpjjaniwa, mayninacasti take marcanacaruw preso apatäpjjani; yakha marcat jutirinacaw Jerusalén marcjja tacsupjjani, cunapachcamatï uc lurañataquejj tiempojj churatäqui uca horascama.\n25. “Ucapachasti unañchanacaw utjani intina, phajjsina, warawaranacana; orakensti marcanacajj mayjt'atäpjjaniwa, uqhamaraquiw sustjasipjjani kota mathapinacan ajjsarcañ khothutitanacapatjja.\n26. Jakejj ajjsarañatwa thayjtani cunatejj oraken pascani ucat yatisina; ucatsti alajjpachanjja jach'a ch'amanacapamppachaw qhathatini.\n27. Ucapachaw Jaken Yokaparu uñjapjjani, kenay patan ch'amampi, jach'a cancañapampi jutasquiri.\n28. Cunapachatï acanacajj pasañ kalltani ucqhajja, ch'amachasipjjam, uqhamarac suyapjjam janc'aquiraquiw khespiyatäjjapjjäta.”\n29. Uqhamaraquiw aca amuyt'äwimp uchäna: “Higo ali uñtapjjam, jan ucajj cawquïr yakha alsa.\n30. Cunapachatï uñjapjjäta laphinacap niya ch'ojjñatatasquiri ucapachasti, jumanacpachaw yatipjjtajja jallupachajj jac'ancatapjja.\n31. Ucapachparaquiw acanac pasir uñjapcäta ucqhajja, yatipjjam Diosan reinopajj jac'ancatapa.\n32. “Khanacwa sapjjsma, take acanacaw pasani janïra jichha pacha jakejj jiwarquïpana.\n33. Alajjpachampi acapachampejj tucusiniwa, ucampis arunacajjajj janiw tucuscaniti.\n34. “Amuyasipjjam, jan chuymanacamjja vicionacampi machañanacampi kalarayasipjjamti, uqhamarac aca jacañan llaquisiñanacampisa jan qhä urun jumanacajj acatjamat catjayasipjjañamataqui,\n35. cunjämtejj mä sipitajj jist'antasquis uqhama. Uca urusti uqhamwa jutani take orakpachan jaquirinacjjaru.\n36. Jumanacajj janc'aquïpjjamaya, uqhamarac orapjjam, take horasana uqhamat take acanac pascani ucat jaltapjjañamataqui, uqhamarac Jaken Yokap nayrakatan uñstapjjañamataquisa.”\n37. Jesusajj sapa uruw templon yatichirïna, arumasti Olivos sat kolluruw sarjjerïna ucan khantatiñataqui.\n38. Take jakeraquiwa templorojj sapa alwa purinirïna Jesusar ist'añataqui.